**A person and person standing on a scale

Description automatically generated**

**EVALUACIJA**

**Nacionalne strategije rodne ravnopravnosti 2021- 2025. godine**

**MINISTARSTVO LJUDSKIH I MANJINSKIH PRAVA**

**MISIJA OEBS U CRNOJ GORI**

**Nada Drobnjak**

Slika na naslovnoj strani preuzeta sa: <https://www.freepik.com/>

# SADRŽAJ

|  |  |
| --- | --- |
| REZIME |  |
| 1. UVOD |  |
| 2. NACIONALNA STRATEGIJA RODNE RAVNOPRAVNOSTI 2021-2025. |  |
| 3. KONTEKST U KOME JE IMPLEMENTIRANA STRATEGIJA |  |
| 4. METODOLOGIJA EVALUACIJE |  |
| 5. NALAZI EVALUACIJE |  |
| 5.1. Relevantnost NSRR  5.2. Koherentnost NSRR |  |
| 5.3. Efektivnost NSRR |  |
| 5.4. Efikasnost sprovođenja NSRR |  |
| 5.5. Uticaj NSRR  5.6. Održivost rezultata |  |
| 6. ZAKLJUČCI I PREPORUKE |  |
| 6.1. Zaključci |  |
| 6.2. Preporuke |  |
| PRILOG 1: PREGLED DESK ISTRAŽIVANJA |  |
| PRILOG 2: INSTITUCIJE KOJE SU POSLALE PREDSTAVNICE NA SASTANKE FOKUS GRUPA |  |
| PRILOG **3:** SPISAK NEREALIZOVANIH AKTIVNOSTI IZ AKCIONOG PLANA ZA 2021-2022 |  |

**REZIME**

Nacionalna strategija rodne ravnopavnosti 2021-2025. godine (u daljem tekstu: NSRR) predstavlja krovnu politiku na polju unapređivanja nivoa rodne ravnopravnosti u Crnoj Gori tokom ovog petogodišnjeg perioda. Strateški cilj NSRR je podizanje višeg nivoa rodne ravnopravnosti u Crnoj Gori do 2025. godine, a definisana su i tri operativna cilja:

* Operativni cilj 1 - Unaprijediti primjenu postojećeg normativnog okvira na sprovođenju politike rodne ravnopravnosti i zaštitu od diskriminacije po osnovu pola i roda;
* Operativni cilj 2 - Unaprijediti javne politike i javnu edukaciju kako bi se smanjio nivo stereotipa i predrasuda prema ženama i osobama drugačijih polnih i rodnih identiteta i
* Operativni cilj 3 - Povećati nivo učešća žena i osoba drugačijih polnih i rodnih identiteta u oblastima koje omogućavaju pristup resursima i dobrobiti od korišćenja resursa.

Operativni ciljevi NSRR razrađeni su kroz mjere, uz pomoć kojih je moguće pratiti i ocjenjivati njen stepen realizacije, a jasno su definisani glavni nosioci različitih aktivnosti. Dva akciona plana, Akcioni plan za 2021–2022. godinu i Akcioni plan za 2023–2024. godinu

Nacionalna strategija rodne ravnopravnosti Crne Gore za period 2021–2025. postavljena je kao ključni dokument za unapređenje položaja žena i ostvarivanje rodne ravnopravnosti. Međutim, na kvalitet njene realizacije značajno su uticali politički, društveni, ekonomski i bezbjednosni faktori, od kojih većina nije mogla biti uzeta u obzir prilikom izrade teksta NSRR.

U ovom izveštaju predstavljena je ex-post evaluacija Nacionalne strategije rodne ravnopravnosti, koja je rađena u poslednjoj godini važenja, pa ima karakteristike terminalne evaluacije, te zato nije bilo moguće vidjeti ukupne efekte NSRR koje će ona imati po završetku realizacije, kao što bi to bio slučaj sa “pravom” ex-post evaluacijom koja se obavlja nakon nekog vremena po isteku važenja starategije koja se evaluira.

Rezultati evaluacije pokazuju da je na nizak stepen realizacije planiranih aktivnosti iz Akcionog plana za sprovođenje Nacionalne strategije za 2021- 2022. i da je u prosjeku nešto malo ispod 42%, dok stepen realizacije Akcionog plana za sprovođenje Nacionalne strategije za 2023- 2024. za 2023. godinu iznosi 76,34% (najveći broj planiranih aktivnosti je realizovan u okviru Operativnog cilja 2 - 81,82%, odnosno od 11 planiranih aktivnosti realizovano je 9; u okviru Operativnog cilja 1 planirano je 10 aktivnosti a realizovano 7,5 ili 75%; u okviru Operativnog cilja 3 planirano 9 a realizovano 6,5 aktivnosti ili 72,2%).

Sumarna ocjena uspješnosti planiranja i sprovođenja NSRR, po osnovu ovih šest kriterijuma, bi bila:

1. Relevantnost - uglavnom visoka
2. Koherentnost – uglavnom visoka
3. Efektivnost – između visoka i srednja
4. Efikasnost – uglavnom srednja
5. Uticaj – uglavnom srednja
6. Održivost - uglavnom srednja

Ukupna ocjena NSRR po osnovu kriterijuma evaluacije bila bi – uglavnom srednja.

Ključne preporuke su proizišle iz evaluacije su:

* Značajno povećati budžetska izdvajanja za rodnu ravnopravnost i dosljedno primjenjivati rodno odgovorno budžetiranje
* Neophodno je povećati ljudske, tehničke i finansijske resurse u Odjeljenju za rodnu ravnopravnost, a treba sagledati mogućnost boljeg pozicioniranja Odjeljenja u okviru Ministarstva
* Sistematizovati radna mjesta za koordinator/ke, odnosno kontakt osobe za rodnu ravnopravnost u institucijama
* Prepoznati NVO kao nosioce realizacije nekih aktivnosti
* Tema vještačke inteligencije, kao savremenog izazova, mora da se nađe u prioritetima naredne strategije
* Uraditi komunikacionu strategiju za promocija NSRR među partnerima i ka najširoj javnosti
* Insistirati na odgovornosti za nerealizovane aktivnosti
* Insistirati na dosljednoj primjeni Zakona o rodnoj ravnopravnosti
* Realno planirati budžetska sredstava i njihove izvore
* Realizovati obuke na teme ostvarivanja rodne ravnopravnosti i rodno zasnovane diskriminacije za najviši rukovodni kadar u institucijama
* Uraditi sveobuhvatno istraživanje o promjeni rodnih odnosa i unapređivanju rodne ravnopravnosti po završetku implementacije Nacionalne strategije, kako bi se vidjeli njeni stvarni efekti

1. **UVOD**

Nacionalna strategija rodne ravnopavnosti 2021-2025. godine[[1]](#footnote-1) (u daljem tekstu: NSRR) predstavlja krovnu politiku na polju unapređivanja nivoa rodne ravnopravnosti u Crnoj Gori tokom ovog petogodišnjeg perioda. Strateški cilj NSRR je podizanje višeg nivoa rodne ravnopravnosti u Crnoj Gori do 2025. godine, a definisana su i tri operativna cilja:

* Operativni cilj 1 - Unaprijediti primjenu postojećeg normativnog okvira na sprovođenju politike rodne ravnopravnosti i zaštitu od diskriminacije po osnovu pola i roda;
* Operativni cilj 2 - Unaprijediti javne politike i javnu edukaciju kako bi se smanjio nivo stereotipa i predrasuda prema ženama i osobama drugačijih polnih i rodnih identiteta i
* Operativni cilj 3 - Povećati nivo učešća žena i osoba drugačijih polnih i rodnih identiteta u oblastima koje omogućavaju pristup resursima i dobrobiti od korišćenja resursa.

Operativni ciljevi NSRR razrađeni su kroz mjere, uz pomoć kojih je moguće pratiti i ocjenjivati njen stepen realizacije, a jasno su definisani glavni nosioci različitih aktivnosti. Dva akciona plana, Akcioni plan za 2021–2022. godinu[[2]](#footnote-2) i Akcioni plan za 2023–2024. godinu[[3]](#footnote-3) su operacionalizovala primjenu NSRR. Projektovan je širok dijapazon aktera zaduženih za sprovođenje NSRR među kojim se trebala uspostaviti uspješna komunikacija i koordinacija aktivnosti. NSRR je postavila indikatore sa polaznim i ciljanim vrijednostima, te predvidjela obrazovanje Komisije za praćenje sprovođenja i izvještavanje NSRR, kao i izradu dvije evaluacije: srednjoročne (tri mjeseca prije isteka AP 2021-2023) i ex-post evaluacije ( u oktobru 2024).

U ovom izveštaju predstavljena je ex-post evaluacija NSRR koju je za potrebe Odjeljenja za poslove rodne ravnopravnosti (u daljem tekstu ORR) Ministarstva ljudskih i manjinskih prava podržala Misija OEBS-a u Crnoj Gori (u daljem tekstu Misija). Cilj ovog dokumenta je da se, do kraja roka za primjenu NSRR, obezbijedi dalji napredak i povećanje uticaja implementacije NSRR.

Pošto je ova ex-post evaluacija NSRR rađena u poslednjoj godini važenja, ona ima karakteristike terminalne evaluacije, te zato nije bilo moguće vidjeti ukupne efekte NSRR koje će ona imati po završetku realizacije, kao što bi to bio slučaj sa “pravom” ex-post evaluacijom koja se obavlja nakon nekog vremena po isteku važenja starategije koja se evaluira.

Evaluacija je sprovedena u skladu sa Metodologijom razvijanja politika, izrade i praćenja sprovođenja strateških dokumenata[[4]](#footnote-4). Zasnovana je na pristupu koji kombinuje informacije i nalaze Srednjoročne evaluacije NSRR za period 2021-2022, godišnjih izvještaja o primjeni akcionih planova, dokumenata u posjedu ORR i prikupljenim informacijama od učesnica fokus grupa. Prikaz metodologije evaluacije dat je u poglavlju broj 4.

Mapa evaluacije:

Zaključci

i preporuke

Šest OECD-DAC kriterijuma za evaluaciju

Obezbijeđivanje daljeg napretka i povećanja uticaja implementacije NSRR

Septembar – novembar 2024.

Ex post i eksterna evaluacija

Evaluacija je realizovana kroz šest kriterijuma: relevantnost, koherentnost, efikasnost, efektivnost, uticaj i održivost.

Ciljevi evaluacije su da:

1. Procijeni relevantnost NSRR, odnosno ciljeva i mjera koje su definisane NSRR kako bi se unaprijedila rodna ravnopravnost.
2. Procijeni usklađenost ciljeva i mjera NSRR sa domaćim i međunarodnim politikama i standardima rodne ravnopravnosti i ljudskih prava.
3. Procijene djelotvornost i efektivnost u sprovođenju NSRR i ostvarivanju postavljenih ciljeva, postignutih rezultata, planiranih aktivnosti.
4. Procijeni uticaj promjena nastalih implementacijom NSRR.
5. Procijeni održivost ostvarenih pozitivnih promjena i efekata.
6. Iznjedri (produkuje) preporuke za svaki od kriterijuma evaluacije.
7. **NACIONALNA STRATEGIJA RODNE RAVNOPRAVNOSTI 2021-2025.**

Rodna ravnopravnost i ljudska prava žena u Crnoj Gori ostvaruju se, prate i štite kroz opšti međunarodni okvir i instrumente u oblasti ljudskih prava, kao i kroz crnogorski pravni i politički okvir.

NSRR je usvojena 30. jula 2021. godine. Vlada Crne Gore je tada usvojila i Akcioni plan NSRR za 2021–2022. godinu, dok je Akcioni plan NSRR za 2023-2024. godinu usvojila u julu 2023, zajedno sa Izvještajem o sprovođenju Akcionog plana NSRR za 2022. godinu.

NSRR je četvrti po redu nacionalni strateški dokument za rodnu ravnopravnost u Crnoj Gori. Strateški cilj NSRR je podizanje višeg nivoa rodne ravnopravnosti u Crnoj Gori do 2025. godine, a definisana su i tri operativna cilja: Operativni cilj 1 - Unaprijediti primjenu postojećeg normativnog okvira na sprovođenju politike rodne ravnopravnosti i zaštitu od diskriminacije po osnovu pola i roda; Operativni cilj 2 - Unaprijediti javne politike i javnu edukaciju kako bi se smanjio nivo stereotipa i predrasuda prema ženama i osobama drugačijih polnih i rodnih identiteta i Operativni cilj 3 - Povećati nivo učešća žena i osoba drugačijih polnih i rodnih identiteta u oblastima koje omogućavaju pristup resursima i dobrobiti od korišćenja resursa.

**Operativni cilj 1 -** Unaprijediti primjenu postojećeg normativnog okvira na sprovođenju politike rodne ravnopravnosti i zaštitu od diskriminacije po osnovu pola i roda

**Operativni cilj 3 -** Povećati nivo učešća žena i osoba drugačijih polnih i rodnih identiteta u oblastima koje omogućavaju pristup resursima i dobrobiti od korišćenja resursa.

**Operativni cilj 2 -** Unaprijediti javne politike i javnu edukaciju kako bi se smanjio nivo stereotipa i predrasuda prema ženama i osobama drugačijih polnih i rodnih identiteta

Kako su operativni ciljevi, u suštini, spona između strateškog cilja i aktivnosti, za svaki operativni cilj definisan je određeni broj mjera.

|  |  |
| --- | --- |
| **Operativni cilj** | **Mjere** |
| **Operativni cilj 1 -** Unaprijediti primjenu postojećeg normativnog okvira na sprovođenju politike rodne ravnopravnosti i zaštitu od diskriminacije po osnovu pola i roda | * 1. Standardizovati procedure za orodnjavanje javnih politika |
| * 1. Uspostaviti objedinjenu i uporedivu evidenciju o slučajevima diskriminacije po osnovu pola i roda |
| * 1. Edukovati zaposlene i rukovodni kadar u institucijama o ključnim konceptima iz oblasti rodne ravnopravnosti i njihovim obavezama iz oblasti rodne ravnopravnosti u skladu sa zakonom |
| * 1. Edukovati članove/ce Komisije za sprovođenje, koordinaciju, praćenje i ocjenu uspješnosti politika rodne ravnopravnosti, uključujući i rodno odgovorno budžetiranje |
| * 1. Uključiti sve tri grane vlasti, nevladine organizacije, poslodavačke organizacije, sindikate, građane/ ke i medije u dijalog o orodnjavanju javnih politika i intenzivirati javni dijalog svih grana vlasti u vezi sa sprečavanjem rodne diskriminacije |
| * 1. Uvesti rodno odgovorno budžetiranje u sistem javnih finansija |
| **Operativni cilj 2 -** Unaprijediti javne politike i javnu edukaciju kako bi se smanjio nivo stereotipa i predrasuda prema ženama i osobama drugačijih polnih i rodnih identiteta | * 1. Uvesti rodno odgovorne sadržaje i obaveznu upotrebu rodno osjetljivog jezika u nastavne programe i nastavu |
| * 1. Edukovati vaspitno - obrazovni kadarza podsticanje vrijednosti građanskog, rodno ravnopravnog i inkluzivnog društva kod djece i mladih |
| * 1. Organizovati obuke iz medijske pismenosti u cilju prepoznavanja svih vrsta stereotipa, uključujući i rodne stereotipe |
| * 1. Uvesti rodno odgovorne programe i obaveznu upotrebu rodno osjetljivog jezika u programe institucija kulture |
| * 1. Podstaći medije da uvedu rodno odgovorne programe I da koriste rodno osjetljivi jezik |
| * 1. Uvesti praćenje medijskog izvještavanja iz rodne perspektive (rodno odgovorni monitoring medija) |
| **Operativni cilj 3 -** Povećati nivo učešća žena i osoba drugačijih polnih i rodnih identiteta u oblastima koje omogućavaju pristup resursima i dobrobiti od korišćenja resursa | * 1. Osnažiti žene i osobe drugačijih polnih i rodnih identiteta da   učestvuju u političkom odlučivanju |
| 3.2 Osnažiti žene i osobe drugačijih polnih i rodnih identiteta,  kao i marginalizovane i osjetljive osobe i grupe da učestvuju  u ekonomiji i ekonomskom odlučivanju |
| 3.3. U izvršnim organima i javnim preduzećima, kao i u  privatnim preduzećima, podići nivo prevencije i zaštite od  rodno zasnovane diskriminacije, seksualnog uznemiravanja  i ucjenjivanja, kao i od rodno zasnovanog nasilja i višestruke  diskriminacije na radnom mjestu |
| 3.4. Efikasnije zaštititi žene i osobe drugačijih polnih i rodnih  identiteta od ekonomskog nasilja |
| 3.5. Podstaći tripartitni dijalog o izmjenama zakona kojima će se  omogućiti veće učešće žena na tržištu rada i postizanje bolje  ravnoteže između poslovnog i privatnog života |
| 3.6. Organizovati kampanje za ravnomjerniju raspodjelu rada u  kući, brige o djeci, starijim licima, osobama sa invaliditetom  i sl. između muškaraca i žena i redovno pratiti podatke o  učešću muškaraca i žena u neplaćenim poslovima njege i  rada u domaćinstvu |
| 3.7. Osnažiti djevojke da se upisuju na osnovne, master i  doktorske studije u STEM studijama (nauka, tehnologija,  inženjerstvo, matematika) |
| 3.8. Procijeniti uticaj i sprovesti mjere prevencije kako bi se  umanjio negativan uticaj klimatskih promjena i prirodnih  katastrofa na zdravlje žena, muškaraca, osoba drugačijih  polnih i rodnih identiteta, kao i marginalizovanih i posebno  osjetljivih osoba i grupa |

Primjena NSRR pokazuje namjeru Crne Gore da implementira relevantna dokumenta Ujedinjenih nacija, Savjeta Evrope, Evropske unije, kao i druga međunarodna obavezujuća akta. Prije svih to su Konvencija o eliminaciji svih oblika diskriminacije žena (CEDAW), Pekinška platforma i plan za akciju, Agenda 2030, Konvencija o spreječavanju i suzbijanju nasilja nad ženama i nasilja u porodici, Strategija Evropske unije za rodnu ravnopravnost 2020-2025. Takođe, primjena NSRR treba da doprinese napretku Crne Gore u pristupanju EU. Zato su važna i upozoravajuća dva zapažanja u izvještajuma Evropske komisije o napretku Crne Gore.U Izvještaju[[5]](#footnote-5) Evropske komisije o napretku Crne Gore za 2023. godinu se konstatuje:

“U pogledu rodne ravnopravnosti, postignut je ograničen napredak. Nastavljena je implementacija nacionalne strategije 2021-2025. Međutim, Crna Gora mora da riješi pitanje rodno zasnovanog nasilja i nasilja u porodici kroz izmjene strategije. Zakonodavni okvir o rodnoj ravnopravnosti i dalje ima ograničen uticaj zbog nedovoljne političke volje da se ovo pitanje postavi kao prioritet u opštim mehanizmima odgovornosti vlade.

Žene su i dalje nedovoljno zastupljene u političkom i ekonomskom donošenju odluka. U novom sazivu Skupštine, od ukupno 81 poslanika, samo 17 je žena, što predstavlja neznatno smanjenje u odnosu na prethodni parlament, koji je imao 18 poslanica. Žene čine samo četvrtinu ukupnog upravljanja u javnoj administraciji, često zbog eksplicitne ili implicitne pristrasnosti u praksi zapošljavanja, obuke i unapređenja. Kampanje klevetanja, govor mržnje i upotreba rodno zasnovanog nasilja nad ženama u politici i javnom životu i dalje postoje, iako je broj slučajeva blago opao.

Akcioni plan 2023-2024 nacionalne strategije za rodnu ravnopravnost 2021-2025 je u pripremi. Postoji hitna potreba da se efikasno pozabavi duboko ukorenjenim društvenim ponašanjem koje degradira i diskriminiše žene, što rezultira slučajevima rodno zasnovanog nasilja.”,

dok je u Izvještaju[[6]](#footnote-6) za 2024. godinu zapisano:

“Srednjoročna evaluacija Ministarstva za ljudska i manjinska prava o sprovođenju Nacionalne strategije rodne ravnopravnosti 2021-2025. i njenog Akcionog plana 2023-2024 pokazala je snažan pad budžetskih izdvajanja za rodnu ravnopravnost i marginalizaciju rodne ravnopravnosti na političkoj agendi.”.

1. **KONTEKST U KOME JE IMPLEMENTIRANA STRATEGIJA**

Nacionalna strategija rodne ravnopravnosti Crne Gore za period 2021–2025. postavljena je kao ključni dokument za unapređenje položaja žena i ostvarivanje rodne ravnopravnosti. Međutim, na kvalitet njene realizacije značajno su uticali politički, društveni, ekonomski i bezbjednosni faktori, od kojih većina nije mogla biti uzeta u obzir prilikom izrade teksta NSRR.

1. Politički: Nestabilnost vlasti i političke polarizacije

Period 2021–2024. obilježen je političkom nestabilnošću, čestim promjenama vlasti i parlamentarnom krizom, što je otežavalo usmjeravanje pažnje na strateške ciljeve poput rodne ravnopravnosti.

Nakon promjene vlasti na državnom nivou (parlamentarni izbora u avgustu 2020), došlo je, u decembru 2020.godine, do formiranja nove Vlade Crne Gore (42.). Nova organizaciona struktura Vlade sa 14 ministarstava iziskivala je izradu i usvajanje novih sistematizacija radnih mjesta. Sve to je dovelo do kašnjenje usvajanja Zakona o Budžetu Crne Gore za 2021. godinu, kao i NSRR sa Akcionim planom za 2021-2022 godine, koja je usvojena u trećem kvartalu 2021. godine, pa realizacija predviđenih mjera iz Akcionog plana za 2021. godinu nije mogla biti ostvarena planiranom dinamikom. U aprilu 2022. godine je izabrana 43. Vlada Crne Gore, koja je imala 18 ministarstava. Tada je jedan broj ranijih ministarstva promijenio nadležnosti i to je dovelo do promjene nadležnosti i odgovornosti za realizaciju nekih aktivnosti iz AP. Ovoj Vladi je u Skupštini Crne Gore izglasano nepovjerenje u avgustu 2022. Kako parlamentarne stranke nijesu napravile novu koaliciju i nije formirana nova vlada, Predsjednik Crne Gore je raspisao izbore koji su održani 11. juna 2023. godine. Nova parlamentarna većina, 31. oktobra 2023, izglasala je 44. Vladu Crne Gore u kojoj je bilo 19 ministarstava. Ova Vlada je rekonstruisana u julu 2024. godine. Rekonstruisana 44 Vlada Crne Gore ima 26 ministarstava.

Sve ovo dovodilo je do slabe institucionalne podrške, jer su se konstantno u institucijama mijenjale osobe zadužene za rodnu ravnopravnost (ako su uopšte i bile imenovane), a ograničenost kapaciteta institucija ogledala se i u nedostatku dovoljnog broja kadra obučenog za pitanja rodne ravnopravnosti i osnaživanja žena, kao i finansijskih sredstava za realizaciju NSRR.

1. Društveni:

Iako su ostvareni pomaci u pravnom okviru, društveni stavovi prema rodnoj ravnopravnosti zasnovani na patrijarhalnim vrijednostima, kao i stereotipi o ulozi žene u porodici i društvu usporavali su implementaciju mjera koje podstiču rodnu ravnopravnost.

Rodno zasnovano nasilje i dalje predstavlja veliki problem u Crnoj Gori, sa nedovoljno efikasnim mehanizmima zaštite žrtava i ograničenim kapacitetima sigurnih kuća i savjetovališta. Takođe, uočeno je jačanje govora mržnje u medijima i društvenim mrežama, a naročito prema političarkama u Crnoj Gori.

NVO sektor je često bio nosilac konkretnih aktivnosti u oblasti rodne ravnopravnosti, ali saradnja između NVO i državnih institucija bila je fragmentisana, što je umanjivalo efikasnost NSRR.

1. Ekonomski:

Budžetska izdvajanja za sprovođenje NSRR bila su ograničena. Najveći dio aktivnosti finansiran je iz projekata Misije OEBS u Crnoj Gori i Kancelarije UNDP u Crnoj Gori.

I dalje je postojala razlika u platama između muškaraca i žena, kao i nedovoljno učešće žena na tržištu rada, naročito na rukovodećim pozicijama. Ovi faktori otežavali su ekonomsko osnaživanje žena, što je ključno za ostvarenje rodne ravnopravnosti.

U strateškom periodu osjećale su se ekonomske posljedice pandemije COVID-19. Pandemija je dodatno produbila rodnu nejednakost, jer su žene bile nesrazmjerno pogođene ekonomskim posljedicama. Povećanje nezaposlenosti žena i smanjenje prihoda domaćinstava otežali su početni ambijent realizacije NSRR.

1. Bezbjednosni:

Sajber napad na sajt Vlade Crne Gore: Krajem avgusta 2022.počeli su napadi na informacionu mrežu Vlade Crne Gore, kada je bio onemogućen pristup njihovim sajtovima i mejlovima, ali i drugih institucija, što je za posljedicu imalo potpuni prekid elektronske komunikacije koja je potrajala više od tri mjeseca za najveći dio ministarstava i blokadu velikog dijela aktivnosti u okviru Vlade i van nje.

Krajem 2023. godine u Crnoj Gori je sproveden Popis stanovništva, domaćinstava i stanova, čiji su rezultati objavljeni 15. oktobra 2024. godine. Prema podacima Monstata u Crnoj Goriima više žena - 316.826 hiljada što je 50,80%, dok je muškaraca 306.807, što je 49,20%. Iako u Crnoj Gori živi više žena (50,80%) nego muškaraca (49,20%), u čak 16 opština, od ukupno 25, žena ima značajno manje u odnosu na muškarce. Više žena nego muškaraca ima u 8 opština (Bar, Budva, Cetinje, Herceg Novi, Kotor, Nikšić, Pljevlja i Tivat) i Glavnom gradu Podgorica. Iz NVO Centar za ženska prava, iz Podgorice, smatraju da su uzrok tome nepovoljni uslovi za život žena i upozoravaju da šest od 10 demografski starih opština u kojima je značajno manje žena, ima ozbiljno narušen prirodni odnos novorođene muške i ženske djece.

U periodu primjene NSRR, Crna Gora je predala Treći izvještaj o sprovođenju Konvencije o eliminaciji svih oblika diskriminacije žena[[7]](#footnote-7) i dobila Zaključna zapažanja CEDAW Komiteta[[8]](#footnote-8). Komitet pozdravlja napredak ostvaren u periodu od razmatranja Drugog periodičnog izvještaja države ugovornice 2017. godine i prepoznaje rezultate koje je Crna Gora ostvarila u bavljenju rodnim stereotipima, između ostalog kroz usvajanje NSRR i preporučuje da država: „uvede široke i sveobuhvatne mjere u okviru Nacionalne strategije rodne ravnopravnosti za period 2021-2025. godine i budućih nacionalnih strategija rodne ravnopravnosti, uključujući mjere za podizanje nivoa svijesti i edukativne mjere, u cilju eliminisanja patrijarhalnih stavova i stereotipa o ulogama i odgovornostima žena i muškaraca u porodici i društvu i podsticanja kulture rodne ravnopravnosti, u saradnji sa odgovarajućim zainteresovanim stranama, uključujući akademsku zajednicu, vođe zajednica i vjerske vođe, medije i mlade“. Takođe, Komitet je zatražio da mu se u roku od dvije godine dostave informacije o sprovođenju hitnih preporuka u paragrafima: “16 (a) - Povećanje ljudskih, tehničkih i finansijskih resursa u Odjeljenju za rodnu ravnopravnost i obezbjedivanje programa snaženja kapaciteta u cilju snaženja ekspertize službenika zaduženih za rodna pitanja kako bi efikasno koordinirali naporima o rodnim pitanjima u svim vladinim sektorima; 26 (b) - Dopuniti Krivični zakonik kako bi se posebno kriminalizovala kazna femicid; 30 (a) - Izmijeniti izborni zakon kako bi se uveo sistem zatvarača koji zahtijeva da političkih partija da sastave listu kandidata na kojoj će se nalaziti neizmjenično muški i ženski kandidati, i da se odobre navedeni amandmani prije predstojećih izbora 2027, s planom da se ostvari paritet u političkom predstavljanju; 36 (b) - Razvijati i implementirati nacionalne programe za obezbjeđivanje besplatnih i pristupačnih kontraceptivnih sredstava kao dio napora u cilju prevencije neželjenih trudnoća i seksualno prenosivih bolesti. “

Radna grupa Univerzalnog periodičnog izvještaja (UPR) Savjeta za ljudska prava Ujedinjenih nacija[[9]](#footnote-9) je, 8. maja 2023. godine, po četvrti put razmatrala stanje u oblasti ljudskih prava u Crnoj Gori. Države koje su uzele učešće u radu jasno su prepoznale i istakle ostvareni napredak, ali i slabosti sistema kada je riječ o zaštiti ljudskih prava u Crnoj Gori. Od ukupno 87 država članica UN-a koje su dale preporuke Crnoj Gori njih 39 je dalo preporuke za unaprjeđenje položaja i prava žena, odnosno od ukupno 247 preporuka Crna Gora je prihvatila 226 i notirala 21 preporuku, a od toga 41 se odnosi na oblast rodne ravnopravnosti, rodno zasnovano nasilje i govor mržnje prema ženama Pohvaljeno je postojanje strateških dokumenata kojima su predviđene mjere za unapređenje stanja u ovoj oblasti, ali je konstatovano da se mora obezbjediti njihova dosljedna praktična primjena. Preporučeno je da se položaj ženau društvu popravi kroz njihovo ekonomsko i političko osnaživanje, kao i obezbjeđivanje većeg učešća žena u političkom životu, te da se unaprijedi zaštita žena od svih oblika rodno zasnovanog nasilja, sa akcentom na trafiking i kriminalizaciju femicida. Izdvajamo preporuku Australije Crnoj Gori REC: 133.8: “Sprovesti sve mjere iz Nacionalne strategije rodne ravnopravnosti 2021-2025 i akcionih planova, koje je preuzela Crna Gora.”[[10]](#footnote-10)

Crna Gora je dostavila, u oktobru 2023. godine, Grupi eksperata Savjeta Evrope za borbu protiv nasilja nad ženama (GREVIO) odgovore na Upitnik za evaluaciju Konvencije Savjeta Evrope o sprječavanju i borbi protiv nasilja nad ženama i nasilja u porodici (Questionnaire for the evaluation of the implementation of the Council of Europe Convention on Preventing and Combating Violence against Women and Domestic Violence by the Parties)[[11]](#footnote-11). U periodu od 4 - 8. marta 2024. godine predstavnice GREVO su bile u evaluacionoj posjeti čiji je cilj bio sagledavanje implementacija Konvencije Savjeta Evrope za borbu protiv nasilja nad ženama i nasilja u porodici (Istanbulska konvencija) i rješavanje problema primijećenih u Upitniku za evaluaciju, sa fokusom na  sprovođenje Nacionalnog plana za implementaciju Istanbulske konvencije, obuke i povećanje broja zaposlenih u centrima za socijalni rad, prikupljanje statističkih podataka o rodno zasnovanom nasilju, specijalizovane usluge za žrtve nasilja, postupak licenciranja, kampanje za podizanje svijesti itd.

U julu 2023. godine objavljen je, po drugi put, Indeks rodne ravnopravnosti u Crnoj Gori, u skladu sa Sporazumom o saradnji Uprave za statistiku (u daljem tekstu MONSTAT) sa Ministarstvom ljudskih i manjinskih prava. Indeks je obračunao MONSTAT u saradnji sa Evropskim institutom za rodnu ravnopravnost, u skladu sa propisanom metodologijom, korišćenjem nacionalnih i međunarodnih izvora podataka i ova aktivnost finansirana je od strane Evropske unije u okviru predpristupnog fonda (IPA).

Indeks rodne ravnopravnosti u Crnoj Gori za 2023. godinu je 59,3, što je porast od 4,3 indeksna poena u odnosu na Indeks iz 2019. godine. U EU-27 Indeks rodne ravnopravnosti iznosi 68,6 i Crna Gora bilježi nižu vrijednost indeksa za 9,3 indeksna poena. Indeks glavnih domena rodne ravnopravnosti pokazuje da je najveći jaz nejednakosti u oblasti novca (niža vrijednost indeksa za 20,7 indeksnih poena u odnosu na prosjek EU-27), dok je najmanji jaz u Crnoj Gori u odnosu na prosjek EU-27 zabilježen u domenu zdravlja (niža vrijednost indeksa za 0,8 indeksnih poena u odnosu na prosjek EU-27).

|  |  |
| --- | --- |
| Indeksi glavnih domena 2023. godine[[12]](#footnote-12) | Indeks rodne ravnopravnosti, 2019. i 2023. godina[[13]](#footnote-13) |
| A colorful circle with text and numbers  Description automatically generated | A purple and grey circle  Description automatically generated |

Vrijednosti domena Indeksa rodne ravnopravnosti, 2019. i 2023. godine[[14]](#footnote-14)

A graph of different colored bars

Description automatically generated with medium confidence

Prema podacima dobijeni putem Ankete o radnoj snazi, koja je sprovedena u 2023. godini (period od januara do decembra 2023. godine), od ukupnog broja aktivnog stanovništva 178,5 hiljada ili 56,0% čine muškarci, a 140,3 hiljade ili 44,0% čine žene, dok ukupan broj stanovništva van radne snage čine žene 108,9 hiljada ili 60,4% a muškarci 71,3 hiljade ili 39,6%. Od ukupnog broja zaposlenih 160,2 hiljade ili 57,2% čine muškarci, a 119,7 hiljada ili 42,8% čine žene, a od ukupnog broja nezaposlenih 20,5 hiljada ili 52,8% čine žene, a 18,3 hiljade ili 47,2% čine muškarci.

Grafik: Radno sposobno stanovništvo prema aktivnosti i polu, (u hiljadama)[[15]](#footnote-15)

A graph of different colored bars

Description automatically generated with medium confidence

Podatak dobijen u istraživanju “Stavovi i percepcije zaposlenih u javnoj upravi  
i ocjena primjene načela rodne ravnopravnosti u institucijama javne vlasti”[[16]](#footnote-16), koje je Ipsos Strategic Marketing sproveo za potrebe Kancelarije UNDP (objavljeno 2021), pokazuje vrijeme koje građani i građanke izdvajaju za obavljanje kućnih poslova

A colorful rectangular bars with numbers

Description automatically generated with medium confidence

1. **METODOLOGIJA EVALUACIJE**

Evaluacija je sprovedena u skladu sa Metodologijom razvijanja politika, izrade i praćenja sprovođenja strateških dokumenata, kao i sa Uredbom o načinu i postupku izrade, usklađivanja i praćenja sprovođenja strateških dokumenata[[17]](#footnote-17). Zasnovana je na pristupu koji kombinuje informacije i nalaze Srednjoročne evaluacije NSRR za period 2021-2022, godišnjih izvještaja o primjeni akcionih planova (u daljem tekstu AP), dokumenata u posjedu ORR i prikupljenim informacijama od učesnica fokus grupa.

Mapa puta evaluacije kreirana je vodeći računa o šest OECD-DAC kriterijuma za evaluaciju. Pitanja su formulisana u odnosu na sledeće kriterijume:

* Relevantnost - omogućava da se provjeri u kojoj mjeri ciljevi i mjere NSRR prepoznaju i utiču na ključne probleme u oblasti rodne ravnorpavnosti nastojeći da izmijene stanje, odnosno u kojoj mjeri odgovara potrebama grupa čiji se položaj nastoji poboljšati;
* Koherentnost – ukazuje da li postoji sinergija, kompatibilnost i usklađenost NSRR s drugim strategijama, projektima i javnim politikama u zemlji, međunarodnim politikama i standardima rodne ravnopravnosti i ljudskih prava;
* Efektivnost – mjeri stepen ostvarenosti ciljeva definisanih NSRR i pokazuje da li su ostvareni planirani rezultati kroz poređenje polaznih i ostvarenih vrijednosti indikatora;
* Efikasnost – ukazuje na odnos planiranih i ostvarenih rezulata nastalih realizacijom mjera i aktivnosti iz AP, uz razumno korišćenje resursa;
* Uticaj – omogućava da se uvidi obim (pozitivnih i negativnih, posrednih i neposrednih, planiranih i neplaniranih) promjena nastalih realizacijom AP i
* Održivost – ukazuje da li je vjerovatno da će se pozitivni ishodi realizacije NSRR nastaviti nakon završetka strateškog roka, te da li će biti obezbijeđen dugoročni uticaj na šire razvojne procese u oblasti rodne ravnopravnosti.

|  |  |
| --- | --- |
| **Evaluaciona pitanja** | |
| R  E  L  E  V  A  N  T  N  O  S  T | U kojoj mjeri je NSRR bila relevantna za nacionalne prioritete u oblasti rodne ravnopravnosti i osnaživanja žena kada je formulisana? |
| U kojoj mjeri su prepoznati uzroci nejednakosti? |
| U kojoj mjeri su operativni ciljevi i mjere relevantni za prioritete u oblasti rodne ravnopravnosti u Crnoj Gori? |
| U kojoj mjeri NSRR odgovara na potrebe različitih društvenih grupa, uključujući i žene iz marginalizovanih i višestruko diskriminisanih grupa? |
| U kojoj mjeri je NSRR kompatibilna sa drugim nacionalnim strateškim okvirima i međunarodnim obavezama Crne Gore u oblasti ženskih prava i rodne ravnopravnosti? |
| Da li su ciljevi i mjere koji su definisani NSRR i dalje relevantni za aktuelno stanje rodne ravnopravnosti u Crnoj Gori? |
| Koliko je uticaja imala NSRR na promjene u rodnim odnosima, na unapređivanje rodne ravnopravnosti i osnaživanje žena i na orodnjavanje javnih politika? |
| Koliko je NSRR povezana i usklađena sa procesom evropskih intergracija? |
| K  O  H  E  R  E  N  T  N  O  S  T | Do koje mjere postoji sinergija i međusobna veza između NSRR i drugih strategija/projekata koje sprovode Ministarstvo ljudskih i manjinskih prava i Vlada Crne Gore? |
| Postoji li usklađenost NSRR s relevantnim međunarodnim normama i standardima u oblasti rodne ravnopravnosti? |
| Da li su u NSRR jasno definisani problemi, polazne osnove i strateški fokus? |
| Postoji li komplementarnost, usklađenost i koordinacija, odnosno kakva je dinamika partnerstva među institucijama odgovornim za realizaciju mjera iz NSRR? |
| Postoje li kapaciteti ORR za sprovođenje NSRR i drugih dokumenata relevantnih za postizanje rodne ravnopravnosti? |
| E  F  E  K  T  I  V  N  O  S  T | Da li je sprovođenje NSRR i pratećih akcionih planova teklo na osnovu planirane dinamike tokom 4 godine trajanja? |
| Da li je i koliko svaka od mjera doprinijela postizanju planiranog učinka? |
| Do kog stepena su postignuti ciljevi ili kada bi se moglo očekivati njihovo dostizanje? |
| U kojoj mjeri su planirani rezultati ostvareni? |
| Koje promjene (pozitivne i negativne) su se dogodile? Kada djelovanje ima najveći uspjeh, šta se postiže? |
| Koji su bili faktori koji su najviše uticali na postizanje ili nedostizanje ciljeva (prednosti koje podžavaju sprovođenje i nedostaci koji ometaju sprovođenje)? |
| Koji su ključni faktori koji su doprinijeli uspješnom ostvarivanju rezultata? |
| Da li su adekvatno planirana i realizovana sredstva za postizanje ciljeva povezanih sa smanjenjem rodne neravnopravnosti? |
| E  F  I  K  A  S  N  O  S  T | Da li su resursi (finansijski, ljudski, tehnička podrška, itd) strateški raspoređeni da bi se ostvarili rezultati NSRR? |
| Da li je bilo nekih ograničenja (npr. političkih, praktičnih i birokratskih) tokom realizacije različitih mjera? |
| Da li je uspostavljen relevantan sistem za praćenje i izvještavanje tokom realizacije NSRR? |
| Da li su uložena sredstva bila dovoljna za ostvarivanje rezultata? |
| Koliko su bili efikasni mehanizmi koordinacije tokom sprovođenja NSRR? |
| U  T  I  C  A  J | Šta se dogodilo kao rezultat sprovođenja NSRR? Koju stvarnu razliku je proizvela strategija za korisnike? |
| U kojoj mjeri je napredovala rodna ravnopravnost i osnaživanje žena kao rezultat realizacije NRSS? |
| Šta se dogodilo kao rezultat sprovođenja strategije u pogledu napredovanja u oblasti ispunjavanja kriterijuma za pristupanje EU? |
| Da li je, uz pomoć i podršku NSRR, kapacitet organizacija civilnog društva ojačan da bolje zagovaraju za rodnu ravnopravnost? |
| Da li nacionalne/lokalne institucije pokazuju vođstvo, posvećenost i tehničke kapacitete da nastave rad na realizaciji naredne Nacionalne strategije za rodnu ravnopravnost? |
| U kojoj mjeri je NSRR uspjela da izgradi kapacitete institucionalnih mehanizama za postizanje rodne ravnopravnosti? |
| Da li ključni nacionalni partneri, uključujući ženski pokret i ženske organizacije, imaju glas i uticaj u realizaciji NSRR? |
| O  D  R  Ž  I  V  O  S  T | U kojoj mjeri je održivost rezultata omogućena zahvaljujući njihovoj integrisanosti u sistemska rešenja? |
| Da li postoji nacionalni mehanizam, institucionalna struktura za održavanje ostvarenih rezultata? |
| Da li je NSRR omogućila nova budžetska izdvajanja koja će omogućiti održanje rezultata? |
| Koliko je implementacija mobilisala različite aktere i razvila partnerstva, uključujući i ženski pokret, ženske organizacije, kao i podršku muškaraca? |
| U kojoj mjeri nacionalni mehanizam ima finansijske i ljudske kapacitete da održi ostvarene rezultate? |

Za svaki od kriterijuma data je lista pitanja sa mogućnošću deskriptivne ocjene: nisko, srednje ili visoko.

Proces evaluacije bio je strukturiran u pet faza. Međutim, neke od faza vršene su paralelno, s obzirom na preklapanja, sinergije i povratne informacije za proces evaluacije:

* ***Inicijalna faza (faza strukturiranja):*** U ovoj fazi preduzete su aktivnosti koje su bile usmjerene na definisanje konačnih ciljeva i obima evaluacije, a sve u bliskim konsultacijama sa predstavnicama/cima ORR i Misije;
* ***Faza prikupljanja podataka i desk analiza*** (metoda teorijske analize sadržaja postojećih dokumenata): U ovoj fazi prikupljena je raspoloživa dokumentacija, kao i drugi relevantni podaci za potrebe detaljnije analize i urađena je analiza dokumentacionih izvora - eksternih i internih. Analizirala su se dokumenta proizvedena primjenom NSRR, godišnji i srednjoročni izvještaji, kao i druga relevantna dokumenta koja su u posjedu ORR.
* ***Faza konsultacija (terensko istraživanje):*** U ovoj fazi sastavljeni su upitnici namijenjeni relevantnim učesnicima/cama u procesu realizacije aktivnosti NSRRi održani sastanci fokus grupa.

Realizovane su tri fokus grupe. Na dvije fokus grupe su pozvani/e predstavnici/e državnih institucija koje su bile prepoznate kao nosioci aktivnosti i/ili partneri, dok su na treću pozvani/e predstavnici/e nevladinih organizacija koje se bave pitanjima rodne ravnopravnosti i osnaživanja žena, a koje su dobile sredstva za realizaciju projekata na osnovu godišnjih konkursa Ministarstva ljudskih i manjinskih prava za finansiranje projekata/programa iz oblasti rodne ravnopravnosti.

Zaposleni u ORR su nekoliko puta ponavljali poziv i slali urgencije institucijama i NVO-ima da delegiraju učesnika/cu na fokus grupi, ali je i pored toga odziv bio slab. Učestvovale su predstavnice 14 institucija i 6 NVO-a.

Kreiran je online upitnik, koristeći Google Forms, koji je proslijeđen institucijama i nevladinim organizacijama, ali je i tu odziv bio slab. Upitnike su popunili/e predstavnici/e 13 institucija i 4 NVO.

Urađeni su i intervjui sa ključnim akterima, a sa načelnicom ORR Biljanom Pejović realizovan je dubinski intervju.

* ***Faza analize (izrada Nacrta izvještaja evaluacije):*** Na osnovu desk analize, te prikupljenih podataka i povratnih informacija u fazi konsultacija izvršena je njihova obrada i analiza i formulisani ključni zaključci i preporuke. Nacrt izvještaja o evaluaciji pripremljen je uz detaljnu procjenu NSRR prema svih šest kriterijuma evaluacije: relevantnost, koherentnost, efikasnost, efektivnost, uticaj i održivost. Posebna pažnja bila je posvećena sledećim temama:
* Procjena faze dizajna da bi se vidjelo da li su detaljna analiza rodnih potreba i konsultacije sa korisnicima pravilno sprovedene;
* Procjena usklađenosti ciljeva i mjera sa domaćim i međunarodnim politikama i standardima rodne ravnopravnosti i ljudskih prava;
* Procjena u kojoj mjeri su izgrađeni kapaciteti korisnika, zainteresovanih strana i ciljnih grupa za podršku rodnoj ravnopravnosti;
* Procjena do koje mjere su rodne razlike zatvorene;
* Procjena u kojoj mjeri su žene i muškarci, kao i djevojčice i dječaci imali koristi od primjene NSRR;
* Procjena aspekata praćenja i evaluacije koji su uključeni u NSRR.

Korišćen je indikatorski pasoš iz NSRR i pratila su se uputstva iz Metodologije za planiranja politike, izrade i praćenja implementacije strateških dokumenata

* ***Faza izrade Izvještaja o evaluaciji NSRR***: na osnovu povratnih informacije od ključnih aktera kojima je dostavljen Nacrt izvještaja finalizovan je tekst Izvještaj o evaluaciji.

Nepristrasnost sprovedene evaluacije očuvana je upotrebom metodologije evaluacije koja počiva na ukrštanju izvora informacija.

Ograničenja evaluacije su se ogledala u:

1. Limitiranoj raspoloživosti adekvatnih podataka - Naime, posmatrajući same rezultate NSRR osim direktnih izvještaja i dokumenata koje posjeduje ORR ne postoji dovoljno vidljiv, dostupan i sistematizovan skup podataka koji bi išli u prilog tumačenju i potvrđivanju ostvarenih rezultata.

2. Dostupnosti podataka u različitim dokumentacijama - Ovo se posebno odnosi na statističke podatke koji bi išli u prilog potvrde sprovedenih aktivnosti, kao i rezultata koji su ostvareni u strateškom periodu.

3. Nedostatku mogućnosti da se prikupe podaci od niza nosilaca aktivnosti NSRR - Tokom prikupljanja podataka zabilježen je neadekvatan odgovor na poziv sastancima fokus grupa, kao i „sporiji“ priliv popunjavanja upitnika.

1. **NALAZI EVALUACIJE**

Da bi se sumarno ocijenila uspješnost planiranja i sprovođenja NSRR, korišćeno je šest uobičajenih kriterijuma evaluacije i to relevantnost, koherentnost, efektivnost, efikasnost, uticaj i održivost. Kriterijum relevantnosti primjenjuje se kako bi se procijenilo da li su ustanovljeni prioriteti, planirani ciljevi i predviđene mjere bile adekvatne za dostizanje višeg nivoa rodne ravnopravnosti u Crnoj Gori ustanovljene prilikom donošenja NSRR. Koliko se dobro NSRR uklapa sa drugim nacionalnim i međunarodnim dokumentima, odnosno da li postoji sinergija, kompatibilnost i usklađenost NSRR s drugim strategijama, projektima i javnim politikama u zemlji, međunarodnim politikama i standardima rodne ravnopravnosti i ljudskih prava procjenjuje kriterijum koherentnosti. Kriterijum efektivnosti treba da ukaže na učinkovitost preduzetih aktivnosti i primijenjenih mjera, tj. da odgovori na pitanje u kojoj mjeri su one dovele do realizacije postavljenih prioriteta, ciljeva i mjerljivih indikatora. Efikasnost se odnosi na sagledavanje načina trošenja resursa, te se na osnovu ovog kriterijuma ocjenjuje da li su predviđene aktivnosti bile adekvatno podržane postojećim resursima, kao i da li su ti resursi korišćeni na zadovoljavajući način. Praktično, efikasnost možemo razumjeti kao mjeru ekonomičnosti NSRR. Kada se govori o uticaju sagledavaju se svi pozitivni i negativni dugoročni efekti koji su nastali kao direktan ili indirektan rezultat NSRR. Konačno, procenjuje se i održivost realizovanih aktivnosti, odnosno procjenjujemo da li će i u kojoj mjeri pozitivne promjene, nastale realizacijom NSRR, opstati nakon ovog strateškog perioda, te potreba da se te aktivnosti dodatno podrže u narednom periodu.

U nastavku je data analiza prema zadatim kriterijumima, pri čemu je svaki od pomenutih kriterijuma analiziran na osnovu unaprijed definisanih pitanja korišćenih prilikom evaluacije NSRR.

|  |  |  |
| --- | --- | --- |
| **RELEVANTNOST** | | |
| *Pitanje* | *Nalaz* | Ocjena učesnica fokus grupa i iz popunjenih upitnika   |  |  | | --- | --- | | visoko |  | | srednje |  | | nisko |  | |
| U kojoj mjeri je NSRR bila relevantna za nacionalne prioritete u oblasti rodne ravnopravnosti i osnaživanja žena kada je formulisana? | NSRR je u potpunosti relevantna za prioritete u oblasti rodne ravnopravnosti i osnaživanja žena – prvi opertivni cilj je usmjeren na unapređenje primjene postojećeg normativnog okvira na sprovođenju politike rodne ravnopravnosti i zaštitu od diskriminacije po osnovu pola i roda, jer se konstantno ukazuje na to normativni okvir nije loš, ali da primjenu treba unaprijediti; drugi operativni cilj je usmjeren na unapređenje javnih politika i javne edukacije kako bi se smanjio nivo stereotipa i predrasuda prema ženama i osobama drugačijih polnih i rodnih identiteta, odnosno na  promjene u kulturnim obrascima koji predstavljaju osnovu rodnih nejednakosti kroz uticaj na sistem obrazovanja i medije; dok je treći operativni cilj usmjeren na strukturne nejednakosti koje se manifestuju u različitim oblastima participacije i prava žena i osoba drugačijih polnih i rodnih identiteta, a naročito u oblastima zaposlenosti i ekonomske participacije, podjele odgovornosti u roditeljstvu i ekonomiji staranja, političke participacije, klimatskih promjena, te podići nivo prevencije i zaštite od rodno zasnovane diskriminacije, seksualnog uznemiravanja i ucjenjivanja, kao i od rodno zasnovanog nasilja.  Relevantnost strateškog cilja, kao i opštih ciljeva je nesporna. |  |
| U kojoj mjeri su prepoznati uzroci nejednakosti? | NSRR sadrži ozbiljnu analizu stanja rodne ravnopravnosti u trenutku njenog definisanja. Sagledana su dostignuća primjene prethodnih strateških dokumenata, kao i normativnog okvira za sprovođenje politike rodne ravnopravnosti i zaštite od diskriminacije po osnovu pola i roda, kao i pristup žena i osoba drugačijih polnih i rodnih identiteta prirodnim i društvenim resursima, te je definisan centralni problem, njegovi uzroci i posljedice.  Uzroci neravnopravnosti su prepoznati u tri sfere - primjeni zakona, postojanju stereotipa i nedovoljnom osnaživanju žena i osoba drugačijih polnih i rodnih identiteta. Analiza ovih uzroka pokazala je da postoji po nekoliko poduzroka za svaki od njih i oni su navedeni u NSRR (str. 42 publikovane NSRR) |  |
| U kojoj mjeri su operativni ciljevi i mjere relevantni za prioritete u oblasti rodne ravnopravnosti u Crnoj Gori? | Tri operativna cilja i mjere koje su definisane su relevantni za prepoznate prioritete. Oni su, takođe, rezultat sveobuhvatne analize urađene tokom izrade NSRR.  Osobe koje su popunile upitnik i učestvovale u fokus grupama su u preko 70% odgovora ocijenile da su visoko relevantni. |  |
| U kojoj mjeri NSRR odgovara na potrebe različitih društvenih grupa, uključujući i žene iz marginalizovanih i višestruko diskriminisanih grupa? | NSRR odgovara na potrebe različitih društvenih grupa, uključujući i žene iz marginalizovanih i višestruko diskriminisanih grupa, jer predviđa mjere koje će uticati podjednako na sve žene i osobe drugačijih polnih i rodnih identiteta tako što će se orodnjavati politike; smanjivati stereotipi, rodno zasnovana diskriminacija, seksualno uznemiravanje, rodno zasnovano nasilje; osnaživati žene i osobe drugačijih polnih i rodnih identiteta; mijenjati kontekst u kome živimo.  Dvije mjere operativnog cilja 3 su formulisane na način da se pominju i marginalizovane i osjetljive osobe i grupe (mjere 3.2 i 3.8), a one se odnose na učešće u ekonomiji i ekonomskom odlučivanju i na uticaj klimatskih promjena i prirodnih katastrofa na zdravlje, dok je jedna mjera – 3.7 usmjerena na osnaživanje djevojaka za STEM studije.  Ipak, ostaje nejasno zbog čega žene iz marginalizovanih grupa (npr. žene sa sela, Romkinje i Egipćanke, žene sa invaliditetom…) nijesu u nekim mjerama izdvojene zbog svojih specifičnih potreba. |  |
| U kojoj mjeri je NSRR kompatibilna sa drugim nacionalnim strateškim okvirima i međunarodnim obavezama Crne Gore u oblasti ženskih prava i rodne ravnopravnosti? | U periodu pripreme NSRR urađena je posebna Analiza usklađenosti i kontinuiteta, u skladu sa preporukama Generalnog sekretarijata Vlade, kako bi se obezbijedila njena usklađenost sa krovnim i sektorskim nacionalnim politikama i izbjeglo preklapanje sa drugim strateškim dokumentima. NSRR je integrisala sve odredbe glavnih UN dokumenata kojima se tretira pitanje rodne ravnopravnosti, kao što su Konvencija o eliminaciji svih oblika diskriminacije žena (CEDAW), Pekinška platforma za akciju i Agenda za održivi razvoj do 2030 (naročiti cilj 5). |  |
| Da li su ciljevi i mjere koji su definisani NSRR i dalje relevantni za aktuelno stanje rodne ravnopravnosti u Crnoj Gori? | Ciljevi i mjere koji su definisani NSRR su i dalje relevantni za aktuelno stanje rodne ravnopravnosti. Neki su u međuvremenu dobili i veći značaj zbog pokrenutih procesa kojima je potrebna dalja podrška, poput: uvođenja rodno odgovornog budžetiranja, smanjenja uticaja negativnih klimatskih promjena, političkog i ekonomskog osnaživanja žena i osoba drugačijih polnih i rodnih identiteta i sl.  Kako stanje rodne ravnopravnosti nije značajno promenjeno tokom ovog strateškog ciklusa može se pretpostaviti da su pojedini ciljevi i mjere sada još relevantniji nego što su bili u periodu kreiranja NSRR. |  |
| Koliko je uticaja imala NSRR na promjene u rodnim odnosima, na unapređivanje rodne ravnopravnosti i osnaživanje žena i na orodnjavanje javnih politika? | Vlada je usvojila Metodologiju razvijanja politika, izrade i praćenja sprovođenja strateških dokumenata, koja propisuje obavezu orodnjavanja javnih politika i obavezu rodno odgovornog budžetiranja, pa statistika pokazuje da je broj strategija koje sadrže rodnu komponentu 30 odsto veći od planiranog (izvor podatka web stranica Misije OEBS <https://www.osce.org/me/mission-to-montenegro/572362> ). Urađeni su i Instrumenti/standardizovana uputstva za procjenu orodnjenosti strategija i zakona i utvrđena Metodologija za srednjoročno planiranje rada Vlade i ministarstava  U januaru 2022. godine, skupštinski Odbor za rodnu ravnopravnost usvojio je Akcioni plan za rodno odgovornu Skupštinu 2022-2024. koji je uključivao stvaranje praktičnog alata za razlikovanje efekata koje je zakonodavstvo imalo na žene i muškarce.  NSRR, kao ključni strateški dokument za unapređenje rodne ravnopravnosti, imala je određeni uticaj na promjene u rodnim odnosima, osnaživanje žena i orodnjavanje javnih politika, ali s mješovitim rezultatima. Za tačnu ocjenu bi trebalo uraditi sveobuhvatno istraživanje o promjeni rodnih odnosa i unapreživanju rodne ravnopravnosti. |  |
| Koliko je NSRR povezana i usklađena sa procesom evropskih intergracija? | NSRR je usklađena sa EU politikama u oblasti rodne ravnopravnosti, od kojih je najznačajnija Strategija Evropske unije za rodnu ravnopravnost 2020-2025. Ciljevi koje je prepoznala ova Strategija: zaustavljanje širenja rodnih stereotipa, ukidanje razlika na osnovu pola na tržištu rada, postizanje jednakog učešća muškaraca i žena u raznim oblastima privrede, borba protiv razlika u primanjima i penzijama na osnovu pola, ukidanje razlika na temelju pola po pitanju brige i rada u kući i postizanje rodne ravnoteže u donošenju odluka i politici, kao i zaustavljanje rodno uslovljenog nasilja, su prepoznati u mjerama NSRR.  Značaj njene primjene se vidi u godišnjim izvještajima Evropske komisije o napretku Crne Gore. |  |

|  |  |  |
| --- | --- | --- |
| **KOHERENTNOST** | | |
| *Pitanje* | *Nalaz* | Ocjena učesnica fokus grupa i iz popunjenih upitnika   |  |  | | --- | --- | | visoko |  | | srednje |  | | nisko |  | |
| Do koje mjere postoji sinergija i međusobna veza između NSRR i drugih strategija/projekata koje sprovode Ministarstvo ljudskih i manjinskih prava i Vlada Crne Gore? | Analiza usklađenosti i kontinuiteta, urađena tokom izrade NSRR u skladu sa preporukama Generalnog sekretarijata Vlade, obezbijedila je da se izbjegne preklapanje sa drugim strateškim dokumentima, ali i omogućila njena usklađenost sa drugim sektorskim politikama i strategijama/projektima.  Postoji sinergija i međusobna veza, NSRR, ne samo sa strategijama i politikama koje sprovodi Ministarstvo ljudskih i manjinskih prava (Strategija za unapređenje kvaliteta života LGBTI osoba u Crnoj  Gori 2019-2023, Strategija manjinske politike 2019-2023, Strategija za zaštitu lica sa invaliditetom od diskriminacije i promociju jednakosti 2022-2027, Strategija socijalne inkluzije Roma i Egipćana u Crnoj Gori 2021- 2025. godine), već i sa drugim strategijama/projektima koje su usvojile ili pripremile Vlada i druga ministarstva (npr. Strategija razvoja ženskog preduzetništva; Nacionalni plan Crne Gore za prilagođavanje na klimatske promjene; Nacionalna strategija upravljanja hemikalijama 2024 – 2026; Nacionalni plan za implementaciju Konvencije Savjeta Evrope o suzbijanju i sprečavanju nasilja nad ženama i nasilja u porodici (Istanbulska konvencija) za period 2023. – 2027. godine i druge). Ministarstva se pozivaju na NSRR kad rade svoja dokumenta.  NSRR je podstakla institucije da same kreiraju dokumenta, koja nijesu prepoznata u mjerama NSRR. Tako je Ministarstvo odbrane usvojilo Smjernice za rodno senzitivno izvještavanje i pripremilo Vodič za sprječavanje diskriminacije, seksualnog uznemiravanja i zlostavljanja u Vojsci Crne Gore, Priručnik o standardizaciji obuka iz oblasti rodne ravnopravnosti, Studiju o uvođenju rodne ravnopravnosti u programe obrazovanja i obuku i dr. |  |
| Postoji li usklađenost NSRR s relevantnim međunarodnim normama i standardima u oblasti rodne ravnopravnosti? | Prema tekstu Evropske povelje o rodnoj ravnopravnosti na lokalnom nivou (Evropska povelja o rodnoj ravnopravnosti na lokalnom nivou, dostupno na <https://ravnopravnost.org.rs/wp-content/uploads/2017/03/Evropska-povelja-o-rodnoj-ravnopravnosti-na-lokalnom-nivou.pdf> ) načela rodne ravnopravnosti su:  “ 1. Ravnopravnost žena i muškaraca je fundamentalno pravo.   1. Da bi rodna ravnopravnost bila zagarantovana, moraju se rešavati pitanja višestruke diskriminacije i hendikepa. 2. Podjednako učešće žena i muškaraca u procesima odlučivanja je preduslov za demokratsko društvo. 3. Eliminisanje rodnih stereotipa je fundamentalno za postizanje ravnopravnosti između žena i muškaraca 4. Uvršćivanje rodnih stavova u sve aktivnosti lokalne i regionalne uprave je neophodno u procesu poboljšanja ravnopravnosti između žena i muškaraca (Stanovišta rodne ravnopravnosti moraju biti uzeta u obzir prilikom sastavljanja strategija, metoda i instrumenata koji utiču na svakodnevni život lokalnog stanovnišva …). 5. Pravilno obezbeđivanje resursa za akcioni plan i program je neophodan alat u unapređivanju rodne ravnopravnosti.”   Ovo su načela i standardi koji su u prihvaćeni u svim međunarodnim dokumentima, a koji su bili osnov za izradu NSRR.  NSRR je uzela u obzir i Džogdžakarta principe (<https://yogyakartaprinciples.org/wp-content/uploads/2016/08/principles_en.pdf>) koji predstavljaju preporučene standarde međunarodnog prava i principe ljudskih prava i njihove adekvatne primjene vezano za seksualnu orijentaciju i rodni identitet. |  |
| Da li su u NSRR jasno definisani problemi, polazne osnove i strateški fokus? | U skladu sa Metodologijom razvijanja politika, izrade i praćenja sprovođenja strateških dokumenata i prethodno urađenom analizom stanja, NSRR ima jasno definisane probleme, polazne osnove i strateški fokus. |  |
| Postoji li komplementarnost, usklađenost i koordinacija, odnosno kakva je dinamika partnerstva među institucijama odgovornim za realizaciju mjera iz NSRR? | Obrazovana je Komisija za praćenje sprovođenja NSRR u novembru 2021, ali je, nakon formiranja 44. Vlade Crne Gore, zbog promjene Uredbe o načinu i organizaciji rada državne uprave ( “Sl. list CG”, br. 98/23) uspostavljena nova organizaciona struktura organa državne uprave što je dovelo do obrazovanja novog sastava Komisije. Komisija je obrazovana sa ciljem da prati i izvještava o sprovođenju operativnih ciljeva, mjera i aktivnosti iz NSRR sa akcionim planovima za 2021-2022 i 2023-2024, te da učestvuje u evaluaciji NSRR, kao i izradi završnog izvještaja o sprovođenju NSRR. U sastav Komisije, u februaru 2024, su imenovane 32 predstavnice (što govori o postojanju stereotipa u državnim institucijama da se pitanjem rodne ravnopravnosti bave žene) državnih institucija i nevladinih organizacija i jedan predstavnik ORR. No, kako je došlo do rekonstrukcije Vlade i uspostavljanja nove organizacione strukture organa državne uprave (nova ministarstva, ukinute neke uprave), već u vrijeme izrade ove evaluacije bila je upitna legitimnost pojedinih članica Komisije da predstavljaju ministarstvo ispred koga su delegirane.  Komisija je trebala da bude dobar mehanizam za uspostavljanje komplementarnosti, usklađenosti i koordinacije u partnerstva među institucijama, pod uslovom da je imala redovne sastanke i uspostavljen sistem razmjne informacija. Kako to nije bio slučaj nije ni uspostavljena dobra komunikacija, ni saradnja na realizaciji mjera iz NSRR.  Međutim, vidljiva su poboljšanja u pristupu institucija, bolja je saradnja i multisektorska koordinacija.  Izražena je komplementarnost i sinergija između operativnih ciljeva i definisanih mjera u NSRR. |  |
| Postoje li kapaciteti ORR za sprovođenje NSRR i drugih dokumenata relevantnih za postizanje rodne ravnopravnosti? | ORR nosi glavni teret sprovođenja NSRR. Prepoznaje se želja zaposlenih da se, u planiranim rokovima, ostvare ciljevi iz svih relevantnih dokumenata i na usluzi su svim zaposlenim u državnoj i lokalnoj upravi, kao i nevladinim organizacijama da sugestijom, savjetom, komentarom, prisustvom, a NVO-oma i dodjelom budžetskih sredstava za realizaciju projekata daju podršku.  Dugogodišnji izazov, koji je prepoznat i u izvještajima međunarodnih organizacija, je mali broj zaposlenih u ORR, kao i nedostatak finansijskih sredstava u budžetu za realizaciju svojih aktivnosti, pa se većina aktivnosti realizuje uz podršku Misije OEBS-a i Kancelarije UNDP-a. |  |

|  |  |  |
| --- | --- | --- |
| **EFEKTIVNOST** | | |
| *Pitanje* | *Nalaz* | Ocjena učesnica fokus grupa i iz popunjenih upitnika   |  |  | | --- | --- | | visoko |  | | srednje |  | | nisko |  | |
| Da li je sprovođenje NSRR i pratećih akcionih planova teklo na osnovu planirane dinamike tokom 4 godine trajanja? | Nije u potpunosti ostvarena dinamika u realizaciji definisanih mjera i aktivnosti.  Eksterna srednjoročna evaluacija ukazala je na nizak stepen realizacije planiranih aktivnosti koji u prosjeku nešto malo ispod 33%. Gledajući po pojedinačnim operativnim ciljevima stepen realizacije je iznosio (djelimično realizovana aktivnost je ocjenjivana sa 0,5):   |  |  |  |  | | --- | --- | --- | --- | | Operativni cilj | Planirano aktivnosti | Realizovano aktivnosti | Stepen realizacije | | 1 | 18 | 7,5 | 41,67 % | | 2 | 12 | 2 | 14,3 % | | 3 | 31 | 11 | 35,48 % | | **ZBIRNO** | **61** | **20,50** | **32,87 %** |   Akcionim planom za 2023-2024. godinu predviđena je realizacija jednog broja nerealizovanih aktivnosti iz Akcionog plana za 2021-2022. godinu. Uvidom u realizovane aktivnosti tokom 2023. godine može se konstatovati da su realizovane 2 aktivnosti i 1 djelimično u okviru Operativnog cilja 1. U okviru Operativnog cilja 2 realizovane su 2 aktivnosti, a u okviru Operativnog cilja 3 realizovana je 1 aktivnost u potpunosti i 1 djelimično. Tako da sad tabela realizovanih aktivnosti iz Akcionog plana za 2021-2022. godinu izgleda:   |  |  |  |  | | --- | --- | --- | --- | | Operativni cilj | Planirano aktivnosti | Realizovano aktivnosti | Stepen realizacije | | 1 | 18 | 9 | 50 % | | 2 | 12 | 4 | 33,33 % | | 3 | 31 | 12,5 | 40,32 % | | **ZBIRNO** | **61** | **25,5** | **41,80 %** |   Stepen realizacije aktivnosti Akcionog plana 2023-2024. za 2023. godinu iznosi 76,34%. Najveći broj planiranih aktivnosti je realizovan u okviru Operativnog cilja 2 - 81,82%, odnosno od 11 planiranih aktivnosti realizovano je 9. U okviru Operativnog cilja 1 planirano je 10 aktivnosti a realizovano 7,5 ili 75%, dok je okviru Operativnog cilja 3 planirano 9 a realizovano 6,5 aktivnosti ili 72,2%. |  |
| Da li je i koliko svaka od mjera doprinijela postizanju planiranog učinka? | Mjere koje su u potpunosti realozovane postigle su planirani učinak, ali stepen realizacije mjera najbolje govori i o postignutom planiranom učinku. |  |
| Do kog stepena su postignuti ciljevi ili kada bi se moglo očekivati njihovo dostizanje? | NSRR je determinisala da Indeks rodne ravnopravnosti, u najverćoj mjeri, određuje uspješnost sprovođenja politika rodne ravnopravnosti.  Definisan je indikator uticaja, koji se odnosi na strateški cilj: Podići nivo rodne ravnopravopravnosti u Crnoj Gori do 2025 godine i koji izražava krajnje poboljšanje, sa definisanom polaznom, prelaznom i krajnjom vrijednošću. Ciljna vrijednost da indeks rodne ravnopravnosti 2025. godine iznosi 57 indeksnih poena je premašena već 2023. godine kada je ostvaren indeks rodne ravnopravnosti od 59,3 indeksnih poena.  Za operativni cilj 1: Unaprijediti primjenu postojećeg normativnog okvira na sprovođenju politike rodne ravnopravnosti i zaštitu od diskriminacije po osnovu pola i roda, indikator je procenat sektorskih javnih politika u kojima je sprovedeno orodnjavanje, a ciljana vrijednost za 2023. je +5% u odnosu na 2021, a za 2025. je +10% u odnosu na 2021. U Izvještaju o sprovođenju akcionog plana za NSRR za 2023. Konstatovano je da je, u odnosu na početno stanje stepena orodnjenosti strateških dokumenta od 8,25%, vjerovatno u 2023. godini postignut procenat od 13,25% orodnjenih strateških dokumenata. Kako podaci o orodnjenosti strateških dokumenta nijesu bili dostupni ni tokom rada na evaluaciji NSRR, pa nije bilo moguće dobiti tačnu vrijednost indikatora za operativni cilj 1, neophodno je uraditi namjensku analizu orodnjenosti strateških dokumenata. Za očekivati je da analiza pokaže da su sva dokumenta usvojena nakon 2021. orodnjena jer od tad Generalni sekretarijat Vlade prati primjenu Instrumenta za procjenju orodnjenosti strateških dokumenata, koji je razvilo Ministarstvo ljudskih i manjinskih prava u saradnji sa Misijom OEBS-a, kao i Metodologije razvijanja politika, izrade i praćenja sprovođenja strateških dokumenata, u koju je uverštena obaveza orodnjavanja javnih politika.  Iako je izazovno realizovati aktivnosti na suzbijanju stereotipa i predrasuda u obrazovanju, kulturi i medijima, te sprovoditi preporuke iz izvještaja CEDAW i ECRI koje su determinisane kao indikatori operativnog cilja 2, stvoreni su preduslovi za dalji rad. Tako se Medijskom strategijom Crne Gore 2023-2027, koja je orodnjena, dok će se po pripremljenoj Metodologiji o otkrivanju stereotipnih poruka, prisutnosti patrijarhalnih stavova, kao i rodnih pristrasnosti i predrasuda analizirati sedam udžbenika, što će poslužiti za izradu Strategije za reformu obrazovanja (2025–2035).  Rezultati Indeksa rodne ravnopravnosti u domenima Novac i Moć su pokazatelji indikatora za operativni cilj 3 i oni pokazuju da je broj indeksnih poena u ovim domenima većiu odnosu na ciljane vrijednosti. Za 2025. godinu ciljana vrijednost domena Novac je 62, a domena Moć 37, a već Indeks rodne ravnopravnosti za 2023. pokazuje da je vrijednosti domena Novac 61,9 , a domena Moć 44,1.  Indikatori pokazuju da su ostvareni ciljevi, ali realno nijesu ostavreni svi operativni ciljevi, jer nijesu realizovane sve planirane mjere. |  |
| U kojoj mjeri su planirani rezultati ostvareni? | Indikatori učinka pokazuju uspješnost realizacije NSRR, i pored toga što bi procenat realizacije aktivnosti trebao da bude veći. |  |
| Koje promjene (pozitivne i negativne) su se dogodile? Kada djelovanje ima najveći uspjeh, šta se postiže? | U strateškom periodu se u institucijama povećala svijest o postojanju potrebe za integrisanje principa rodne ravnopravnosti u javne politike i finansije, kao i u i kroz obrazovanje i medije. Organizovane su obuke za zaposlene u institucijama o rodnoj ravnopravnosti, rodno odgovornom budžetiranju, kao i obuke za članove/ice Komisija za praćenje sprovođenja NSRR, a i za zaposlene u medijima radi podizanje nivoa svijesti o značaju rodne ravnopravnosti. Formiran je Ženski klub u Skupštini Crne Gore. Povećana je frekfencija upotrebe rodno osjetljivog jezika. Takođe, realizaciju NSRR je pratila, iako nijesu predviđena aktivnostima, izrada velikog broja publikacija, analiza i istraživanja. Tako su urađeni: Gender Equality Profile of Montenegro; Country report Gender equality: How are EU rules transposed into national law?; Revizija uspjeha: Uspješnost sprovođenja politike rodne ravnopravnosti u Crnoj Gori - Državna revizorska institucija; Pol i vlasništvo nad nekretninama u Crnoj Gori: mapiranje imovinskog jaza; Analiza medijskog izvještavanja i efekata medijskog izvještavanja o rodno zasnovanom nasilju prema ženama i djevojčicama u porodičnim i emotivnim odnosima; Mapa puta za reformu rodno odgovornog investicionog okruženja u Crnoj Gori; Rodno odgovorno komuniciranje u javnoj upravi; Studija o rodnim aspektima u kulturi;Procjena rodnog jaza u oblasti digitalnog upravljanja i u dizajniranju, razvoju i upravljanju STEM proizvodima/uslugama od strane javne uprave; Ženski politički aktivizam u Crnoj Gori - Istraživanje javnog mnjenja; Stavovi i percepcije zaposlenih u javnoj upravi i ocjena primjene načela rodne ravnopravnosti u institucijama javne vlasti; Diskriminacija i nasilje nad ženama (istraživanje, oktobar 2023) i još niz drugih publikacija i istraživanja koji su dobre alatke za dalji rad na povećanju nivoa rodne ravnopravnosti. U ovom periodu su Univerzitet Crne Gore i Univerzitet Donja Gorica usvojili svoje planove rodne ravnopravnosti, a na Univerzitetu Crne Gore je najavljeno osnivanje Rodnih studija.  Negativna promjena koja se bilježi u ovom periodu je jačanje antirodnog pokreta i pojačan uticaj crkve.  Djelovanje ima najveći uspjeh kada se uspostavi međuresorska saradnja, kada se uspostave prioriteti i kada se strateški koriste svi resursi. |  |
| Koji su bili faktori koji su najviše uticali na postizanje ili nedostizanje ciljeva (prednosti koje podžavaju sprovođenje i nedostaci koji ometaju sprovođenje)? | Na postizanje ciljeva su uticali već uspostavljena mreža institucionalnih mehanizama za postizanje rodne ravnopravnosti (ORR, Odbor za rodnu ravnopravnost, kontakt osobe, Ženski klub), povećani nivo svijesti u institucijama o potrebi orodnjavanja javnih politika i podsticaj međunarodnih organizacija, kako verbalni tako i finansijski.  Sprovođenje NSRR je ometalo njena nedovoljna promocija; nedovoljni kapaciteti ORR i njen sam položaj u Ministarstvu ljudskih i manjinskih prava; nepostojanje adekvatnog kontrolnog mehanizma; ne izricanje kazni za neprimjenjivanje Zakona o rodnoj ravnopravnosti; nedovoljna koordinacija među pojedinim institucijama sistema koje bi mogle da doprinesu poboljšanjima i postizanju planiranih ciljeva (ZZZ Crne Gore, na primjer) |  |
| Koji su ključni faktori koji su doprinijeli uspješnom ostvarivanju rezultata? | Osviješćenost, odgovornost i znanje pojedinki/aca iz institucija koje su sprovodile aktivnosti na primjeni NSRR.  Akreditacija Programa obrazovanja za sticanje ključnih vještina iz oblasti rodne ravnopravnosti u Upravi ljudskih resursa.  Široka mobilizacija različitih aktera.  Solidan normativni okvir.  Kako Crna Gora teži članstvu u EU, potreba usvajanja evropskih standarda u oblasti rodne ravnopravnosti ima pozitivan uticaj na realizaciju zacrtanih ciljeva. To znači da postoji usklađenost sa procesima reformi povezanih sa pridruživanjem u EU.  Takođe, uticaj međunarodnih organizacija i domaćeg civilnog sektora doprinio je ostvarivanju rezultata.  Povećana vidljivost tema koje se tiču ostvarivanja rodne ravnopravnosti i kvaliteta života žena i osoba drugačijih polnih i rodnih identiteta u medijima. |  |
| Da li su adekvatno planirana i realizovana sredstva za postizanje ciljeva povezanih sa smanjenjem rodne neravnopravnosti? | Prilikom kreiranja NSRR definisani su specifični i mjerljivi ciljevi sa jasnim indikatorima što je doprinijelo adekvatnom planiranju potrebnih sredstava.  Nije bilo moguće utvrditi da li je bila optimalna potrošnja sredstava ili su se sredstva mogla bolje iskoristiti. |  |

|  |  |  |
| --- | --- | --- |
| **EFIKASNOST** | | |
| *Pitanje* | *Nalaz* | Ocjena učesnica fokus grupa i iz popunjenih upitnika   |  |  | | --- | --- | | visoko |  | | srednje |  | | nisko |  | |
| Da li su resursi (finansijski, ljudski, tehnička podrška, itd) strateški raspoređeni da bi se ostvarili rezultati NSRR? | Efikasnost NSRR odnosi se na to koliko su resursi (finansijski, ljudski i organizacioni) optimalno iskorišćeni za postizanje njenih ciljeva. Na osnovu izvještaja o sprovođenju Akcionog plana za 2021, 2022. i 2023. godinu, efikasnost se može procijeniti kroz aspekte alokacije resursa, organizacije aktivnosti i postignutih rezultata u odnosu na uložen trud i sredstva.  *Finansijska efikasnost:* Budžetska izdvajanja za sprovođenje strategije bila su ograničena i često nedovoljna, pa su za realizaciju aktivnosti korišćena donatorska sredstva (vidjeti tabelu o realizacija aktivnosti iz AP 2021- 2022. u Srednjoročnoj evaluaciji NSRR i tabelu o realizaciji aktivnosti iz Akcionog plana 2023-2024. za 2023. u Pregledu desk istraživanja u prilogu), dok je nedostatak adekvatne primjene rodno odgovornog budžetiranja otežavao praćenje kako su resursi raspoređeni i da li su ulaganja bila u skladu sa prioritetima.  *Organizaciona efikasnost:* Sprovođenje aktivnosti iz akcionih planova bilo je često prepušteno institucijama bez dovoljne međusektorske koordinacija što je usporavalo njihovo sprovođenje.  *Efikasnost u korišćenju ljudskih resursa*: Postojao je nedostatak obučenog osoblja u institucijama koje su sprovodile aktivnosti, što je povećalo opterećenje onih koji su kompetentni da rade na polju rodne ravnopravnosti i umanjilo efikasnost sprovođenja mjera. Nema adekvatnog prenošenja znanja, ni institucionalne memorije, koje se gube odlaskom i smjenom zaposlenih. Česte smjene zaposlenih zaduženih za pitanja rodne ravnopravnosti u institucijama, takođe, u velikoj mjeri utiču na realizaciju aktivnosti. Nijesu se u dovoljnoj mjeri koristili resursi nevladinih organizacija, jer one nijesu bile prepoznate kao nosioci nekih aktivnosti.  Nije bilo moguće utvrditi da li je bila optimalna potrošnja sredstava ili su se sredstva mogla bolje iskoristiti. |  |
| Da li je bilo nekih ograničenja (npr. političkih, praktičnih i birokratskih) tokom realizacije različitih mjera? | Ranije je bilo riječi o kontekstu u kome se realizuje NSRR (poglavlje 3.) gdje je konstatovano na kvalitet njene realizacije značajno su uticali politički, društveni, ekonomski i bezbjednosni faktori, od kojih većina nije mogla biti uzeta u obzir prilikom izrade teksta NSRR.  Analize tokom evaluacije su pokazale da je smanjen broj žena na odlučujujućim pozicijama u izvršnoj i zakonodavnoj vlasti. Takođe, političke promjene su pratile i kadrovske, na različitim nivoima organizacije, pa su promjene stručnog kadra stvorile otežavajuće okolnosti za kontinuitet saradnje u realizaciji aktivnosti.  Konstatovano je i jačanje uticaja religije. |  |
| Da li je uspostavljen relevantan sistem za praćenje i izvještavanje tokom realizacije NSRR? | Na godišnjem nivou ORR je pripremalo Izvještaj o sprovođenju Akcionog plana za NSRR, koji je, nakon što bi ga uslovila Vlada, bio dostupan na sajtu Ministarstva ljudskih i manjinskih prava. Nadležne institucije za realizovanje aktivnosti su popunjavale matricu za izvještavanje, koja je kreirana u skladu sa Metodologijom. U izvještajima su dostupni podaci o statusu realizacije, indikatoru/ima rezultata, instituciji koja je odgovorna za sprovođenje aktivnosti, terminu realizacije aktivnosti, potrebnim finansijskim sredstvima i izvoru finansija, kao i preporuke za naredni period sprovođenja. |  |
| Da li su uložena sredstva bila dovoljna za ostvarivanje rezultata? | Osim budžetskih sredstava, institucije su imale podršku međunarodnih organizacija i na taj način su, za većinu aktivnosti, obezbijeđena sredstva pomoću kojih su ostvareni rezultati. Prije svih podršku su pružile Misija OEBS-a, kroz realizaciju projekta „Podrška promociji i integraciji rodne ravnopravnosti", i Kancelarija UNDP-a , kroz projekat “Komuniciranje rodne ravnopravnosti”- projekat IPA 2018. |  |
| Koliko su bili efikasni mehanizmi koordinacije tokom sprovođenja NSRR? | Mehanizmi koordinacije nijesu bili optimalni. Komisija za praćenje sprovođenja NSRR trebala je da bude centar mehanizama koordinacije, ali kako nije redovno održavala sastanke  Kako u ministarstvima i drugim državnim instititucijama još uvijek radi jedan broj ranije imenovanih kontakt osoba za rodnu ravnopravnost koordinacija je dolazila kao rezultat njihove posvećenosti povećanju ostvarivanja rodne ravnopravnosti prije nego dobro definisanog i uspostavljenog mehanizma praćenja. |  |

|  |  |  |
| --- | --- | --- |
| **UTICAJ** | | |
| *Pitanje* | *Nalaz* | Ocjena učesnica fokus grupa i iz popunjenih upitnika   |  |  | | --- | --- | | visoko |  | | srednje |  | | nisko |  | |
| Šta se dogodilo kao rezultat sprovođenja NSRR? Koju stvarnu razliku je proizvela strategija za korisnike? | Unaprijeđen je strateški i pravni okvir.  Povećan nivo svijesti o potrebi orodnjavanja politika i uvođenja rodno odgovornog budžeta. |  |
| U kojoj mjeri je napredovala rodna ravnopravnost i osnaživanje žena kao rezultat realizacije NRSS? | Da bi se dobio tačan odgovor na ovo pitanje potrebno je realizovati istraživanje, ali je evidentno da se promjene, još uvijek, najviše dešavaju na nivou institucija i da realizacija NSRR nema veliki uticaj na osnaživanje značajnog broja žena i osoba drugačijeg polnog i rodnog identiteta. |  |
| Šta se dogodilo kao rezultat sprovođenja strategije u pogledu napredovanja u oblasti ispunjavanja kriterijuma za pristupanje EU? | Jednoglasan je stav svih učesnica fokus grupa da je na dobijanje pozitivnog Izveštaja o procjeni ispunjenosti privremenih mjerila za poglavlja 23 i 24 (IBAR), u junu 2024. godine, imala i primjena NSRR. Ukazale su na to da su usvojeni “IBAR” zakoni bili orodnjeni. |  |
| Da li je, uz pomoć i podršku NSRR, kapacitet organizacija civilnog društva ojačan da bolje zagovaraju za rodnu ravnopravnost? | Organizacije civilnog društva nijesu NSRR prepoznate kao nosioci aktivnosti, a nema ih u velikoj mjeri ni među partnerima za njihovu realizaciju. Nijesu bile organizovane ni specifične obuke za njih kako bi se ojačale da bolje zagovaraju rodnu ravnopravnost. No, sva dokumenta i realizovana istraživanja koja su proistekla iz realizacije NSRR su pomogla organizacijama civilnog društva da unaprijede svoje kapacitete i da, uz te nove altke, jače zagovaraju rodnu ravnopravnost i kreiraju i implementiraju projekte koji će povećati nivo rodne ravnopravnosti. |  |
| Da li nacionalne/lokalne institucije pokazuju vođstvo, posvećenost i tehničke kapacitete da nastave rad na realizaciji naredne Nacionalne strategije za rodnu ravnopravnost? | Postoji zainteresovanost. Pojedine institucije, pozivajući se na strateški cilj NSRR, već kreiraju politike i prakse koje utiru put povećanju rodne ravnopravnosti i osnaživanju žena i osoba drugačijih polnih i rodnih identiteta. |  |
| U kojoj mjeri je NSRR uspjela da izgradi kapacitete institucionalnih mehanizama za postizanje rodne ravnopravnosti? | NSRR je uspjela da djelimično ojača kapacitete institucionalnih mehanizama za postizanje rodne ravnopravnosti , ali i da ukaže na potrebu njihovog daljeg jačanja i boljeg pozicioniranja. |  |
| Da li ključni nacionalni partneri, uključujući ženski pokret i ženske organizacije, imaju glas i uticaj u realizaciji NSRR? | Ženski pokret i ženske organizacije imaju kroz delegiranje četiri članice Komisije za praćennje sprovođenja NSRR i posredno, kroz kreiranje i realizaciju projekata čiji su ciljevi kompatibilni sa ciljevima NSRR. |  |

|  |  |  |
| --- | --- | --- |
| **ODRŽIVOST** | | |
| *Pitanje* | *Nalaz* | Ocjena učesnica fokus grupa i iz popunjenih upitnika   |  |  | | --- | --- | | visoko |  | | srednje |  | | nisko |  | |
| U kojoj mjeri je održivost rezultata omogućena zahvaljujući njihovoj integrisanosti u sistemska rešenja? | Preduslov održivosti rezultata je u njihovoj integrisanost u sistemska rešenja. NSRR je proizvela orodnjenu Metodologiju razvijanja politika, izrade i praćenja sprovođenja strateških dokumenata koja već daje rezultate, a sve veći broj orodnjenih strateških dokumenat doprinijeće većoj orodnjenosti zakona, drugih propisa i praksi.  Sve novine koje se unesu u sistemska rješenja nastavljaju da se implementiraju. Primjer za to su obuke zaposlenih u državnim institucijama o rodnoj ravnopravnosti kroz Program Uprave za ljudske resurse, uvođenje kvota za manje zastupljeni pol na izbornim listama, subvencionisanje ženskog preduzetništva, povećanje broja žena u vojsci i policiji, suzbijanje rodno zasnovanog nasilja i sl.  Važno je istaći da održivosti doprinose i promjene proistekle iz kompatibilnih strateških dokumenata (npr. Strategije za razvoj ženskog preduzetništva). |  |
| Da li postoji nacionalni mehanizam, institucionalna struktura za održavanje ostvarenih rezultata? | Institucionalna struktura za održavanje rezultata u osnovi postoji, ali su kapaciteti mehanizama za rodnu ravnopravnost i dalje slabi. Potrebno je ojačati kapacitete ORR. Takođe, treba kreirati praksu koja će obučene kontakt osobe za rodnu ravnopravnost u institucijama poštedjeti nepotrebnih promjena radnog mjesta, te na taj način gubljenja kontinuiteta u radu na orodnjavanju politika i praksi institucije.  Lokalni mehanizmi u narednom periodu treba u većoj mjeri da se uključe u realizaciju NSRR i održavanje ostvarenih rezultata. |  |
| Da li je NSRR omogućila nova budžetska izdvajanja koja će omogućiti održanje rezultata? | Rodno odgovorno budžetiranje koje se uvodi kao rezultat realizacije NSRR će omogućiti nova budžetska izdvajanja koja će omogućiti održanje rezultata. |  |
| Koliko je implementacija mobilisala različite aktere i razvila partnerstva, uključujući i ženski pokret, ženske organizacije, kao i podršku muškaraca? | Implementacija NSRR je mobilisala različite aktere: državne institucije, političarke, eksperte/kinje, medije, međunarodne partnere i u, ne baš velikoj mjeri, nevladine organizacije. |  |
| U kojoj mjeri nacionalni mehanizam ima finansijske i ljudske kapacitete da održi ostvarene rezultate? | Najbolji odgovor je dat u preporukama Komiteta Konvencije o eliminaciji svih oblika žena na Treći periodični izvještaj Crne Gore o primjeni ove Konvencije. Komitet je zatražio da mu se u roku od dvije godine dostave informacije o sprovođenju hitnih preporuka u paragrafu: “16 (a) - Povećanje ljudskih, tehničkih i finansijskih resursa u Odjeljenju za rodnu ravnopravnost i obezbjedivanje programa snaženja kapaciteta u cilju snaženja ekspertize službenika zaduženih za rodna pitanja kako bi efikasno koordinirali naporima o rodnim pitanjima u svim vladinim sektorima”. |  |

Sumarna ocjena uspješnosti planiranja i sprovođenja NSRR, po osnovu ovih šest kriterijuma, bi bila:

1. Relevantnost - uglavnom visoka
2. Koherentnost – uglavnom visoka
3. Efektivnost – između visoka i srednja
4. Efikasnost – uglavnom srednja
5. Uticaj – uglavnom srednja
6. Održivost - uglavnom srednja

Ukupna ocjena NSRR po osnovu kriterijuma evaluacije bila bi – uglavnom srednja.

1. **ZAKLJUČCI**

Nacionalna strategija rodne ravnopravnosti Crne Gore za period 2021–2025. postavljena je kao ključni dokument za unapređenje položaja žena i ostvarivanje rodne ravnopravnosti. Na kvalitet njene realizacije značajno su uticali politički, društveni, ekonomski i bezbjednosni faktori, od kojih većina nije mogla biti uzeta u obzir prilikom izrade teksta NSRR.

Analiza usklađenosti i kontinuiteta, urađena tokom izrade NSRR u skladu sa preporukama Generalnog sekretarijata Vlade, obezbijedila je da se izbjegne preklapanje sa drugim strateškim dokumentima, ali i omogućila njenu usklađenost sa drugim sektorskim politikama i strategijama/projektima. Sagledana su dostignuća primjene prethodnih strateških dokumenata, kao i normativnog okvira za sprovođenje politike rodne ravnopravnosti i zaštite od diskriminacije po osnovu pola i roda, kao i pristup žena i osoba drugačijih polnih i rodnih identiteta prirodnim i društvenim resursima, te je definisan centralni problem, njegovi uzroci i posljedice.

Uzroci neravnopravnosti su prepoznati u tri sfere - primjeni zakona, postojanju stereotipa i nedovoljnom osnaživanju žena i osoba drugačijih polnih i rodnih identiteta.

ORR nosi glavni teret sprovođenja NSRR, a obrazovana je i Komisija za praćenje sprovođenja NSRR.

Tri operativna cilja i mjere koje su definisane su relevantni za prepoznate prioritete. Ciljevi i mjere koji su definisani NSRR su i dalje relevantni za aktuelno stanje rodne ravnopravnosti. Neki su u međuvremenu dobili i veći značaj zbog pokrenutih procesa kojima je potrebna dalja podrška, poput: uvođenja rodno odgovornog budžetiranja, smanjenja uticaja negativnih klimatskih promjena, političkog i ekonomskog osnaživanja žena i osoba drugačijih polnih i rodnih identiteta i sl.

Kako se stanje rodne ravnopravnosti nije značajno promenjeno tokom ovog strateškog ciklusa može se pretpostaviti da su pojedini ciljevi i mjere sada još relevantniji nego što su bili u periodu kreiranja NSRR.

Postoji sinergija i međusobna veza, NSRR, ne samo sa strategijama i politikama koje sprovodi Ministarstvo ljudskih i manjinskih prava, već i sa drugim strategijama/projektima koje su usvojile ili pripremile Vlada i druga ministarstva.

Nevladin sektor smatra da je bilo neophodno u NSRR prepoznati zahtjeve Istanbulske konvencije, koja od članica traži da rade na integrisanju pitanja roda tokom primjene i procjene uticaja odredbi ove konvencije i na promociji i djelotvornoj primjeni politika jednakosti između žena i muškaraca i osnaživanja žena, te ne treba podrazumijevati da je dovoljno usvojiti i realizovati Nacionalni plan za implementaciju Konvencije Savjeta Evrope o suzbijanju i sprečavanju nasilja nad ženama i nasilja u porodici (Istanbulska konvencija) za period 2023. – 2027. godine kako bi se ovi konvekcijski zahtjevi ispoštovali.

U skladu sa Metodologijom razvijanja politika, izrade i praćenja sprovođenja strateških dokumenata i prethodno urađenom analizom stanja, NSRR ima jasno definisane probleme, polazne osnove i strateški fokus.

Nije u potpunosti ostvarena dinamika u realizaciji definisanih mjera i aktivnosti.

NSRR je determinisala da Indeks rodne ravnopravnosti, u najverćoj mjeri, određuje uspješnost sprovođenja politika rodne ravnopravnosti. Definisan je indikator uticaja, koji se odnosi na strateški cilj: Podići nivo rodne ravnopravopravnosti u Crnoj Gori do 2025 godine i koji izražava krajnje poboljšanje, sa definisanom polaznom, prelaznom i krajnjom vrijednošću. Ciljna vrijednost da indeks rodne ravnopravnosti 2025. godine iznosi 57 indeksnih poena je premašena već 2023. godine kada je ostvaren indeks rodne ravnopravnosti od 59,3 indeksnih poena.

Za operativni cilj 1: Unaprijediti primjenu postojećeg normativnog okvira na sprovođenju politike rodne ravnopravnosti i zaštitu od diskriminacije po osnovu pola i roda, indikator je procenat sektorskih javnih politika u kojima je sprovedeno orodnjavanje, a ciljana vrijednost za 2023. je +5% u odnosu na 2021, a za 2025. je +10% u odnosu na 2021. U Izvještaju o sprovođenju akcionog plana za NSRR za 2023. Konstatovano je da je, u odnosu na početno stanje stepena orodnjenosti strateških dokumenta od 8,25%, vjerovatno u 2023. godini postignut procenat od 13,25% orodnjenih strateških dokumenata. Kako podaci o orodnjenosti strateških dokumenta nijesu bili dostupni ni tokom rada na evaluaciji NSRR, pa nije bilo moguće dobiti tačnu vrijednost indikatora za operativni cilj 1, neophodno je uraditi namjensku analizu orodnjenosti strateških dokumenata. Za očekivati je da analiza pokaže da su sva dokumenta usvojena nakon 2021. orodnjena jer od tad Generalni sekretarijat Vlade prati primjenu Instrumenta za procjenju orodnjenosti strateških dokumenata, koji je razvilo Ministarstvo ljudskih i manjinskih prava u saradnji sa Misijom OEBS-a, kao i Metodologije razvijanja politika, izrade i praćenja sprovođenja strateških dokumenata, u koju je uverštena obaveza orodnjavanja javnih politika.

Iako je izazovno realizovati aktivnosti na suzbijanju stereotipa i predrasuda u obrazovanju, kulturi i medijima, te sprovoditi preporuke iz izvještaja CEDAW i ECRI koje su determinisane kao indikatori operativnog cilja 2, stvoreni su preduslovi za dalji rad. Tako se Medijskom strategijom Crne Gore 2023-2027, koja je orodnjena, dok će se po pripremljenoj Metodologiji o otkrivanju stereotipnih poruka, prisutnosti patrijarhalnih stavova, kao i rodnih pristrasnosti i predrasuda analizirati sedam udžbenika, što će poslužiti za izradu Strategije za reformu obrazovanja (2025–2035).

Rezultati Indeksa rodne ravnopravnosti u domenima Novac i Moć su pokazatelji indikatora za operativni cilj 3 i oni pokazuju da je broj indeksnih poena u ovim domenima većiu odnosu na ciljane vrijednosti. Za 2025. godinu ciljana vrijednost domena Novac je 62, a domena Moć 37, a već Indeks rodne ravnopravnosti za 2023. pokazuje da je vrijednosti domena Novac 61,9 , a domena Moć 44,1.

Indikatori pokazuju da su ostvareni ciljevi, ali realno nijesu ostavreni svi operativni ciljevi, jer nijesu realizovane sve planirane mjere.

Prilikom kreiranja NSRR definisani su specifični i mjerljivi ciljevi sa jasnim indikatorima što je doprinijelo adekvatnom planiranju potrebnih sredstava.

Efikasnost NSRR odnosi se na to koliko su resursi (finansijski, ljudski i organizacioni) optimalno iskorišćeni za postizanje njenih ciljeva. Na osnovu izvještaja o sprovođenju Akcionog plana za 2021, 2022. i 2023. godinu, efikasnost se može procijeniti kroz aspekte alokacije resursa, organizacije aktivnosti i postignutih rezultata u odnosu na uložen trud i sredstva. Budžetska izdvajanja za sprovođenje strategije bila su ograničena i često nedovoljna, pa su za realizaciju aktivnosti korišćena donatorska sredstva, dok je nedostatak adekvatne primjene rodno odgovornog budžetiranja otežavao praćenje kako su resursi raspoređeni i da li su ulaganja bila u skladu sa prioritetima. Sprovođenje aktivnosti iz akcionih planova bilo je često prepušteno institucijama bez dovoljne međusektorske koordinacija što je usporavalo njihovo sprovođenje. Postojao je nedostatak obučenog osoblja u institucijama koje su sprovodile aktivnosti, što je povećalo opterećenje onih koji su kompetentni da rade na polju rodne ravnopravnosti i umanjilo efikasnost sprovođenja mjera. Nema adekvatnog prenošenja znanja, ni institucionalne memorije, koje se gube odlaskom i smjenom zaposlenih. Česte smjene zaposlenih zaduženih za pitanja rodne ravnopravnosti u institucijama, takođe, u velikoj mjeri utiču na realizaciju aktivnosti. Nijesu se u dovoljnoj mjeri koristili resursi nevladinih organizacija, jer one nijesu bile prepoznate kao nosioci nekih aktivnosti.

Nije bilo moguće utvrditi da li je bila optimalna potrošnja sredstava ili su se sredstva mogla bolje iskoristiti.

Institucionalna struktura za održavanje rezultata u osnovi postoji, ali su kapaciteti mehanizama za rodnu ravnopravnost i dalje slabi. Potrebno je ojačati kapacitete ORR. Takođe, treba kreirati praksu koja će obučene kontakt osobe za rodnu ravnopravnost u institucijama poštedjeti nepotrebnih promjena radnog mjesta, te na taj način gubljenja kontinuiteta u radu na orodnjavanju politika i praksi institucije.

Lokalni mehanizmi u narednom periodu treba u većoj mjeri da se uključe u realizaciju NSRR i održavanje ostvarenih rezultata.

Neophodno je povećati ljudske, tehničke i finansijske resursa u Odjeljenju za rodnu ravnopravnost i obezbjediti programa snaženja kapaciteta u cilju snaženja ekspertize službenika zaduženih za rodna pitanja kako bi efikasno koordinirali naporima o rodnim pitanjima u svim vladinim sektorima, a treba sagledati mogućnost boljeg pozicioniranja ORR u okviru Ministarstva.

1. **PREPORUKE**

Preporuke proizišle iz evaluacije su:

* Značajno povećati budžetska izdvajanja za rodnu ravnopravnost i dosljedno primjenjivati rodno odgovorno budžetiranje
* Neophodno je povećati ljudske, tehničke i finansijske resurse u Odjeljenju za rodnu ravnopravnost, a treba sagledati mogućnost boljeg pozicioniranja Odjeljenja u okviru Ministarstva
* Sistematizovati radna mjesta za koordinator/ke, odnosno kontakt osobe za rodnu ravnopravnost u institucijama
* Osnovati Savjet za rodnu ravnopravnost, kao Vladino tijelo čiji bi zadatak bio praćenje i unapređenje politike rodne ravnopravnosti Crne Gore
* Uspostaviti mehanizme za očuvanje institucionalne memorije i disperziju stečenih znanja kako bi se spriječili gubici znanje usljed rasipanja kadra koji je u svim ministarstvima osnaživan za implementaciju aktivnosti iz NSRR
* Prepoznati NVO kao nosioce realizacije nekih aktivnosti u novoj strategiji
* Tema vještačke inteligencije, kao savremenog izazova, mora da se nađe u prioritetima naredne strategije
* Uraditi komunikacionu strategiju za promociju NSRR među partnerima i ka najširoj javnosti
* Insistirati na odgovornosti za nerealizovane aktivnosti
* Insistirati na dosljednoj primjeni Zakona o rodnoj ravnopravnosti
* Realno planirati budžetskih sredstava i njihove izvore
* Realizovati obuke na teme ostvarivanja rodne ravnopravnosti i rodno zasnovane diskriminacije za najviši rukovodni kadar u institucijama
* U novoj strategiji definisati mjere koji će omogućiti otklanjanje rodne segregacije  
  u obrazovanju na nivou srednje škole i visokog obrazovanja
* Insistirati da na web-stranici svake državne institucije statistika bude razvrstana po polu
* Na web-staranici Vlade na jednom linku objediniti sva važeća strateška dokumenta
* Na web-stranici Ministarstva ljudskih i manjinskih prava objaviti sve publikacije, istraživanja, brošure, programe, izvještaje, uredbe, uputstva, preporuke i sl. koje su nastale kao rezultat sprovođenja AP 2021-2022 i AP 2023-2025, kao i publikacije, brošure, istraživanje i preporuke koje su nastale kao rezultat programa i projekata NVO-a koji su finansirani na osnovu javnih poziva za NVO-e koje objavljuje Ministarstvo ljudskih i manjinskih prava u oblasti rodne ravnopravnosti (preporuka preuzeta iz publikcije Monitoring izvještaj o implementaciji Akcionog plana za 2023. godinuNacionalne strategije rodne ravnopravnosti 2021-2025, koju je priredila NVO Centar za ženska prava)
* Unaprijediti informacioni sistem Uprave za ljudske resurse (KIS- kadrovsko informativni sistem) kako bi se mogla pratiti rodno razvrstana statistika
* Uraditi sveobuhvatno istraživanje o promjeni rodnih odnosa i unapređivanju rodne ravnopravnosti po završetku implementacije Nacionalne strategije, kako bi se vidjeli njeni stvarni efekti

1. **PRILOZI**

**Prilog 1:** PREGLED DESK ISTRAŽIVANJA

**Prilog 2:** INSTITUCIJE KOJE SU POSLALE PREDSTAVNICE NA SASTANKE FOKUS GRUPA

1. Odbor za rodnu ravnopravnost Skupštine Crne Gore,
2. Ministarstvo odbrane,
3. Ministarstvo kulture i medija,
4. Ministarstvo ekonomskog razvoja,
5. Ministarstvo turizma,
6. Ministarstvo dijaspore,
7. Ministarstvo ekologije, održivog razvoja i razvoja sjevera,
8. Ministarstvo prostornog planiranja, urbanizma i državne imovine,
9. Ministarstvo javne uprave,
10. Ministarstvo socijalnog staranja, brige o porodici i demografije,
11. Ministarstvo rudarstva, nafte i gasa,
12. Sekretarijat savjeta za konkurentnost,
13. Zavod za školstvo i
14. Uprava za statistiku – MONSTAT.

Fokus grupama su prisustvovale i predstavnice nevladinih organizacija:

1. Centar za ženska prava,
2. Sigurna ženska kuća,
3. CEDEM,
4. CEMI,
5. SOS telefon Podgorica i
6. Sistem.

**Prilog 3:** SPISAK NEREALIZOVANIH AKTIVNOSTI IZ AKCIONOG PLANA ZA 2021-2022

|  |  |
| --- | --- |
| **Aktivnost 1.2.1.** | Formiranje i rad tima koji se sastoji od predstavnika/ca svih institucija koje se bave zaštitom od diskriminacije prema opisu Mjere 1.2.1 kako bi se analizirao Pravilnik o sadržaju i načinu vođenja posebne evidencije o slučajevima prijavljene diskriminacije iz 2014. godine i ustanovila zajednička metodologija za prikupljanje, obradu i prezentovanje podataka vezanih za diskriminaciju. |
| **Aktivnost 1.2.2** | Izrada Uputstva za institucije za prikupljanje, obradu i prezentaciju podataka prema jedinstvenoj metodologiji |
| **Aktivnost 1.4.1.** | Organizovanje 1 seminara za članove/ice Komisije na temu orodnjavanju javnih politika na temelju Metodologije izrađene u okviru Aktivnosti 1.2 |
| **Aktivnost 1.4.2.** | Organizovanje 1 obuke za članove/ce Komisije, u saradnji sa MONSTAT-om, o prikupljanju i obradi rodno osjetljive statistike i evidencija, u skladu sa metodologijom Indeksa rodne ravnopravnosti |
| **Aktivnosti 1.5.1.** | Organizovanje 2 okrugla stola sa predstavnicima/cama sve tri grane vlasti, NVO-ima, poslodavačkim organizacijama, sindikatima i medijima na kojima će biti prezentiran i diskutovan Godišnji izvještaj o sprovođenju Strategije |
| **Aktivnosti 1.5.2.** | Organizovanje 2 okrugla stola sa predstavnicima/cama sve tri grane vlasti, NVO-ima, poslodavačkim organizacijama, sindikatima i medijima na kojima će biti predstavljeni osnovni principi za orodnjavanje javnih politika ina konkretnim primjerima razvojnih politika kao što su saobraćaj, prostorno planiranje i energetika, diskutovati o rodnim aspektima javnih politika. |
| **Aktivnosti 1.5.3.** | 2 press-konferencije na kojima će se prezentovati Godišnji izvještaj Komisije o sprovođenju Strategije |
| **Aktivnosti 1.6.2.** | Organizovanje 2 seminara za budžetske korisnike za primjenu smjernica |

|  |  |
| --- | --- |
| **Aktivnosti 2.1.1.** | Analiza nastavnih programa iz ugla prisustva rodnih stereotipa i prisustva rodno senzitivnih sadržaja. Za svaki od 3 ciklusa izvršiti analizu uzorka od po 5 programa po ciklusu i udžbenika koji prate te programe, u skladu sa Opisom Mjere 2.1. |
| **Aktivnosti 2.1.2.** | U skladu sa nalazima i preporukama iz Analize (Aktivnost 2.1.1) izvršiti dopunu programa (po 5 programa u svakom od 3 ciklusa obrazovanja) u smislu brisanja sadržaja koji podstiču rodne stereotipe i uvođenja sadržaja koji podstiču vrijednosti građanskog, rodno ravnopravnog i inkluzivnog društva. |
| **Aktivnosti 2.1.3.** | Organizovanje 3 interaktivna školska pozorišna događaja u osnovnim/srednjim školama (po jedan u svakom od 3 regiona Crne Gore) sa temom rodne ravnopravnosti i diskriminacije po osnovu pola i roda |
| **Aktivnosti 2.1.4.** | Upućivanje inicijative Univerzitetu Crne Gore za uvođenje predmeta "rodna ravnopravnost" na svim studijskim programima na kojima studiraju budući vaspitači/ce i nastavnici/ce |
| **Aktivnost 2.2.1.** | Organizovanje 3 obuke za vaspitače/ce i nastavnike/ce o rodnoj ravnopravnosti, prije svega onih, koji predaju predmete koji su bili analizirani iz ugla rodne ravnopravnosti u okviru Aktivnosti 2.1.1 |
| **Aktivnosti 2.2.2.** | Organizovanje 2 obuke za vaspitače/ce u vrtićima o rodnoj ravnopravnosti |
| **Aktivnost 2.3.1.** | Organizovanje 3 seminara za učenike/ce osnovnih i srednjih škola na temu medijske pismenosti, prepoznavanja rodnih stereotipa i zaštite od on-line nasilja (po 1 za svaki od 3 regiona u CG) |
| **Aktivnosti 2.4.2.** | Organizovati 3 obuke za nacionalne i lokalne institucije/organizacije kulture o kreiranju rodno senzitivnih kulturnih programa, po 1 u svakom od 3 regiona u CG |
| **Aktivnosti 2.4.3.** | U skladu sa preporukama Istraživanja (Aktivnost 2.4.1) dopuniti/orodniti programe Narodnog muzeja i Crnogorskog narodnog pozorišta |
| **Aktivnost 2.5.1.** | Uvesti obavezu da javni emiteri u godišnem izvještaju o radu posebno izvijeste o broju i sadržaju programa sa temom rodne ravnopravnosti i mjerama za unapređenje upotrebe rodno senzitivnog jezika. |
| **Aktivnosti 2.5.2.** | Dopuniti kriterijume za dodjelu sredstava iz Fonda za medijski pluralizam i raznovrsnost medija u skladu sa opisom Mjere 2.5. |
| **Aktivnost 2.6.1.** | Pripremiti metodologiju za rodno odgovorni monitoring medija |

|  |  |
| --- | --- |
| **Aktivnost 3.1.2.** | Organizovanje 3 okrugla stola na temu učešća žena u politici, po 1 u svakom od 3 regiona u Crnoj Gori, prema opisu iz Mjere 3.1. |
| **Aktivnosti 3.1.3.** | Organizovanje 2 on-line seminara o ulozi političarki u razvoju nacionalnih i lokalnih politika, uz gostovanje političarki iz EU, Evropskog parlamenta i Skupštine Crne Gore |
| **Aktivnosti 3.1.4.** | Izrada monitoring izvještaja o položaju, ulozi, aktivnostima i utrošenom budžetu političkih partija na aktivnosti usmjerene na rad organizacija žena u okviru političkih partija |
| **Aktivnost 3.2.1.** | Organizovati 2 on-line seminara o značaju učešća žena u ekonomskom odlučivanju u upravnim odborima preduzeća, sa primjerima dobre prakse iz EU i uz učešće gošći/članica UO preduzeća iz EU |
| **Aktivnost 3.2.2.** | Donijeti Uredbu o obaveznom učešću 40% žena u upravnim odborima javnih preduzeća |
| **Aktivnost 3.2.4.** | Organizovati 3 okrugla stola (po 1 u svakom od 3 regiona CG) na temu povećanje procenta žena vlasnica zemlje, nekretnina i preduzeća, koje će uključiti i raspravu o zakonskim modalitetima i dobrim praksama iz drugih zemalja |
| **Aktivnost 3.3.1.** | Izrada modela Protokola za zaštitu od rodno zasnovane diskriminacije i seksualnog uznemiravanja na radnom mjestu |
| **Aktivnosti 3.3.2.** | Donijeti Preporuku za državne i lokalne organe da usvoje protokole za zaštitu od rodno zasnovane diskriminacije i seksualnog uznemiravanja na radnom mjestu |
| **Aktivnosti 3.3.3.** | Donijeti odgovarajuća akta kojima se sva javna preduzeća obavezuju da usvoje protokole za zaštitu od rodno zasnovane diskriminacije i seksualnog uznemiravanja na radnom mjestu |
| **Aktivnost 3.3.4.** | Donijeti Preporuku za privatna preduzeća da usvoje protokole za zaštitu od rodno zasnovane diskriminacije i seksualnog uznemiravanja na radnom mjestu preduzeća |
| **Aktivnost 3.4.1.** | Organizovati informativnu kampanju preko medija i društvenih mreža za prepoznavanje ekonomskog nasilja za različite grupe ciljnih publika |
| **Aktivnost 3.7.1** | Organizovati 3 interaktivne radionice za srednjoškolce/ke na temu uloge žena u nauci, po 1 u svakom od 3 regiona Crne Gore, prema opisu iz Mjere 3.6. |
| **Aktivnost 3.7.2** | Organizovati takmičenje za srednjoškolce/ke za najbolji istraživački rad o ženama koje su doprinijele razvoju nauke u svijetu. Prva tri nagrađena rada objaviti na web-site-u i društvenim mrežama Ministarstva |
| **Aktivnost 3.8.1.** | U saradnji sa Upravom za statistiku, razviti metodologiju za praćenje uticaja klimatskih promjena na zdravlje žena, muškaraca i osoba drugačijih polnih i rodnih identiteta, prema opisu iz Mjere 3.8. |

1. <https://www.gov.me/dokumenta/402ddb52-62c6-424a-9821-e16a91e9727e> [↑](#footnote-ref-1)
2. <https://www.gov.me/dokumenta/402ddb52-62c6-424a-9821-e16a91e9727e> [↑](#footnote-ref-2)
3. <https://www.gov.me/dokumenta/9e30cb28-5d4d-4079-9225-6908050c8627> [↑](#footnote-ref-3)
4. <https://www.gov.me/dokumenta/4d95d6d8-ace1-4338-96ce-0f4de29c36b0> [↑](#footnote-ref-4)
5. Izvještaj Evropske komisije o napretku Crne Gore za 2023. godinu, str. 46 [↑](#footnote-ref-5)
6. <https://neighbourhood-enlargement.ec.europa.eu/document/download/a41cf419-5473-4659-a3f3-af4bc8ed243b_en?filename=Montenegro%20Report%202024.pdf> [↑](#footnote-ref-6)
7. <https://www.google.com/url?sa=t&source=web&rct=j&opi=89978449&url=https://wapi.gov.me/download/e5f03d24-13a6-41d6-9058-b9817ea51021%3Fversion%3D1.0&ved=2ahUKEwiF6JPlqamJAxWb9bsIHZMOJ2QQFnoECBUQAQ&usg=AOvVaw0ubDtB-Gf7IYwn_RPADO4S> [↑](#footnote-ref-7)
8. <https://www.google.com/url?sa=t&source=web&rct=j&opi=89978449&url=https://wapi.gov.me/download/70c3b86f-42e4-414b-9ec0-0a1494eaacae%3Fversion%3D1.0&ved=2ahUKEwiF6JPlqamJAxWb9bsIHZMOJ2QQFnoECB4QAQ&usg=AOvVaw3giw5EHvUmHfBCwqJ73vPV> [↑](#footnote-ref-8)
9. <https://www.ohchr.org/en/hr-bodies/upr/me-index> [↑](#footnote-ref-9)
10. <https://montenegro.un.org/sites/default/files/2024-01/Flyer_A4_MNE.pdf> [↑](#footnote-ref-10)
11. <https://rm.coe.int/report-submitted-by-montenegro-pursuant-to-article-68-paragraph-4-of-t/1680ad0d87> [↑](#footnote-ref-11)
12. Sajt Uprave za statistiku [↑](#footnote-ref-12)
13. Izvor: MONSTAT, Saopštenje 100/2023 [↑](#footnote-ref-13)
14. Ibid [↑](#footnote-ref-14)
15. Preuzeto iz Saopštenja 40/2024, Anketa o radnoj snazi, MONSTAT, <https://monstat.org/uploads/files/ARS/2023/ARS%20saopstenje_2023.pdf> [↑](#footnote-ref-15)
16. <https://www.undp.org/sites/g/files/zskgke326/files/migration/me/2158c2eecf784b135c772c8bd24ca8bbd522d72c5ffe8666bc5f6a4128c45bdd.pdf> - grafik je preuzet iz ove publikacije [↑](#footnote-ref-16)
17. "Službeni list CG", br. 54/2018 [↑](#footnote-ref-17)